Rut 2 - Holy Bible [Aymara Bible 1997] - (Rut 2)\nNoemí warminsti mä familiapaw utjäna, Elimelec chachap toketa, sutipasti Booz satänwa, aca jakesti wali kamirïnwa uqhamarac takenin uñt'ata.\nMä urusti Rut warmejj Noemí taycch'iparojj sänwa: —Pampar sarä, inach qhitis ‘Khepajj arcanita cebada apthapisa’ sasa sitani. —Ucatsti taycch'ipajj —Saramay, wawa —saraquïnwa.\nUqhamaw Rut warmejj pampar saräna; yawthapirinacajj jalaktayapcäna uca cebada puyanac apthapisaw arcäna. Uca yapusti Booz chachancänwa, jupasti Elimelec chachan familiaparaquïnwa.\nUqhamaruw Booz chachajj Belén marcata purini takpachanir aruntasa: —Diosasti jumanacampïpan —sasa. Jupanacasti sapjjänwa —Diosasti jumarojj bendizpan —sasa.\nUcatsti Booz chachajj cebada yawthapirinacan jilïriparuw jisct'äna, aqham sasa: —¿Qhitin familiapataraqui uca tawakosti? —sasa.\nJupasti sänwa: —Uca tawakojj Noemí warmimp chica Moab marcata jutiriwa,\nnayaruw jicjjatasin achict'asitu cebada yawirinacan khepapa puyanac apthapisa sarañataqui. Jupasti alwatpacha jichhacamaw apthapisqui jan samart'asa. Jichhaquiw juti aca ch'iwi c'uchuru samart'iri.\nUcatwa Booz chachajj Rut warmirojj saraqui: —Ist'it, wawa, jan saramti yakha yapurojj cebada puyanaca apthapirejja. Acancaquim uywatanacajjamp chica.\nUcatsti sarascaquim cawqhantejj cebada yawir jakenacajj yawthapipcani uca chekaru. Nayasti uywatanacajjarojj sistwa ‘Janiw cunsa parljjayapjjätati’ sasa. Cunapachatejj umat pharjätam ucqhasti, uywatanacajj wacullanacaru uma apsupqui ucat umt'ascaquïtawa —sasa.\nRut warmisti orakeruw p'ekep alt'äna take ajjsart'añampi, ucatsti Booz chacharojj jisct'araquïnwa aqham sasa: —¿Cunatarac nayaru uñjasin qhuyapt'ayasista, nayajj yakha marcanquirïctsa ucasa? —sasa.\nBooz chachasti juparojj saraquïnwa: —Nayasti yattwa cunanactï taycch'imataqui lurcta ucanaca, cunapachatï chachamajj jiwjjäna ucapacha, jumasti apanucuniwaytawa awquima, taycama, uqhamarac orakemsa aca marcan nanacamp chica jacañataqui, ucampis nanacajj janiw juman uñt'atäpcti.\n¡Diosaw jumar cuttayjjätam! ¡Israel marcan Diosaparu thakctajja ucaw bendicïtam take luratanacamata!\nJupasti Booz chacharojj saraquïnwa: —Jumasti wali suma jakëtawa nayataquejja arunacamasti ch'amañchituwa, nayarojj munasiñ arumpiw parlista, nayasti janiw mä uywatamjamäctsa —sasa.\nMank'aña horasasti, Booz chachajj Rut warmirojj jawsänwa aqham sasa: —Jutam, t'ant'a aptasim, ucatsti aca vinagreru chilltasim —sasa. Rut warmisti cebada yawthapir jakenacamp chicaw kont'asïna, ucatsti Booz chachajj cebada jamp'i wajjt'äna. Jupasti sist'asiñcamaw mank'äna, uqhamarac jilt'ayañcama.\nCunapachatejj wastat cebada puyanac apthapir sarcäna ucqhasti, Booz chachajj aqham sasaw uywatanacaparojj säna: —Cebada pichunacat apthapisiscpan, jan jarc'apjjamti.\nUqhamaraquiw jalaktayawayapjjäta cebada pichunacamatjja yakhep puyanaca, jupan apthapisiñapataqui. Ucatjja janiw qhitis p'enkachapjjätati —sasa.\nRut warmejj arumt'añcamaw cebada puyanaca apthapisïna, Booz chachan yapupana. Ucatsti jupan apthapitapajj pä arrobaw lek'stäna.\nJupasti cebada k'ept'ataw marcarojj cuttanjjäna, ucatsti taycch'iparuw uñacht'ayaraquïna, cunatejj mank'ata jilt'cäna uca uñacht'ayasinjja Noemí taycch'iparuw churäna.\nNoemí warmisti Rut warmirojj jisct'änwa: —¿Cawqhansa jichhürojj irnakta? ¿Cawqhataraqui walja cebada puyanac apthapinta? ¡Bendicitäpan cawquïri jaketejj uqham yanapctam ucajja! —sasa. Rut warmejj yatiyänwa taycch'iparojj cawquïri jakempitejj irnakcäna uca. Jupasti saraquïnwa: —Cawquïr jakempitejj irnakcta ucajja, Booz satawa —sasa.\nNoemí warmisti juparojj saraquïnwa: —¡Diosasti juparojj bendizpan! Jupasti jichhajj jiwasarojj sum uñjistu, cunjämatï nayrajj jiwirinacampi lurcäna uqhama. Uca jakesti jiwasan familiasawa, ucatwa jiwasaru khespiyañapajj wact'i.\nRut warmejj ucjjarojj sänwa: —Jupasti nayarojj situwa: ‘Irnakascaquim uywatanacajjampi chica cosecha apthapiñcama’ —sasa.\nUcatsti Noemí warmejj yojjch'aparojj sänwa: —Wawa, nayataquejj waliquiw jupan uywatanacapamp chica kheparjjañamajja, jan yakha yapunacarojj sarcamti, jan qhitis cun sascañapataqui —sasa.\nRut warmisti Booz chachan uywatanacapampiw cebada puyanaca apthapiscaquïna, cebadampi, trigompi apthapiñ tucuyañcama. Ucatsti taycch'ipamp chicaraquiw jacäna.\nRut 1 / Rut 1\nRut 2 / Rut 2\nRut 3 / Rut 3\nRut 4 / Rut 4


Bolivianx wali khust'at arunakax ch'amachata sasaw UNESCO uksankirinakax sawiyapxi\nAudrey Azoulay, UNESCO irpirix Boliviaruw ch'amacht'awiyi / Jamuqa: Prensa Latina\nMama Audrey Azoulayax Boliviax arunakapx khus ch’amachi, nayra arunak Tayka Kamachipan arxati, markpachan apnaqasiñapatakiw yäqi sasaw arsuwiyi, jupax Organización de las Naciones Unidas para la Educación, la Ciencia y la Cultura (UNESCO) irpirirakiwa.\n“Janiw taqi tayka arunakax, janiw jisk’achat arunakax mä markanx ukham arxatatäkiti, janiw yatichañatak apnaqatäkiti”, “jan ukham lurataw tayka arunakax aynacht’i, yamakis jayjpachatx chhaqhtañ yatipxi” sasaw mama Azoulayax arsuwiyi.\n“Bolivianx 37 arunakaw marka arunakjam yäqata. Boliviax kunayman arunakamp sarantañatakiw ch’amachañ p’iqicht’aski, tayka arut yatichañatakiw ch’amacht’aski, ukax amtanak phuqhañatakis jan sayt’as (mä markan) jiltañapatakix wakiskirirakiwa” sasaw UNESCO irpirix sawiyi.\nBolivianx aka arunakaw utji: aymara, araona, baure, bésiro, canichana, cavineño, cayubaba, chácobo, chimán, ese ejja, guaraní, guarasu’we, guarayu, itonama, leco, machajuyai-kallawaya, machineri, maropa, mojeño-trinitario, mojeño-ignaciano, moré, mosetén, movima, pacawara, puquina, qhichwa, sirionó, tacana, tapiete, toromona, uru-chipaya, weenhayek, yaminawa, yuki, yuracaré, zamuco.\nUka pachparakiw, 7.000 arunakaw uraqpachan utji, niya chikataw chhaqhtañampi. Aka patak mara tukuskan ukjax 90% aruw jan utjxaspati.\nUkhamïpanx, Bolivian arunak ch’amachatap jach’acht’awiyi ukhamarakiw Tayka Kamachisan arunak arxatatassa. 2009 maran anata phaxsit 07 uru saraqkipanw Evo Morales Jilïr Irpirix Tayka Kamach rixt’awiyi, ukanx 36 markanakaruw arunakapamp chiq yäqawiyata.\nUka pachparakiw, marka irpirinakamp departamento irpirinakampix pä arut arst’asiñ yatipxañapa; kastill arut arsusispa, yaqhast kawkïr aruti jakki ukan arsuski ukarakiw arsutäñapa.\nUNESCOn ukham arsupxatapatx, Evo Morales Jilïr Irpirix Twitter uksanw jallallt’awiyi, “Boliviax arunak arxatañ p’iqicht’i. Suman jakañamp kankañasamp yatiñasamp saräwisampix arunakasan jikxatasi” sawiyiwa./RAR


Yatiyañataki (congregacionan yatjjatañataki) | Febrero 2017\n¿Kuna arutsa liytʼäta? Afrikáans Albanés Alemán Amárico Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Boulou Búlgaro Catalán Cebuano Checo Chichewa Chino Tradicional Chino mandarín (simplificado) Chitonga Chuvash Cibemba Cingalés Citonga Congo Coreano Criollo haitiano Croata Dangme Danés Digor Diula Duala Efik Embunda Endebele Endonga Enzema Eslovaco Esloveno Español Estonio Ewé Finlandés Fiyiano Fon Francés Ga Galés Georgiano Griego Guaraní Gujarati Gun Hausa Hebreo Hiligaynon Hindi Hiri motu Holandés Húngaro Ibanag Ibo Ilocano India markan amparamp parlirinakataki Indonesio Inglés Islandés Isoko Italiano Japonés Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Lamba Letón Lingala Lituano Luganda Lunda Luo Luvale Macedonio Malayo Malayálam Malgache Mambue-Lungu Maratí Maya Mingreliano Mongol Moré Motu Ndebele (Zimbabue) Nepalés Noruego Okpe Oromo Osético Otetela Pangasinán Panjabí Papiamento (Curazao) Persa Pidgin camerunés Pidgin de las islas Salomón Pidgin nigeriano Polaco Portugués de Brasil Quechua boliviano Rumano Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Tamil Tayik Telugu Tetun Dili Tigriña Tivo Tok pisin Tongano Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Vendal Vietnamita Waray-Waray Wolaita Xhosa Yao Yoruba Zandé Zapoteco (Istmo) Zulú Árabe Ñanya\nGeorge Rollston, Arthur Willis precursor jilatanakajj carropan radiadoraparuw uma phoqantasipki, Australiat alay toqena, 1933 marana.\n“Testigonakatakejj janiw jaya thakis ni chʼama thakis utjkiti”\nMARZO 26, 1937 maranjja, Sidney (Australia) markaruw pä chachanakajj autopampi jan ukajj carropampi wali qarita puripjjäna. Jupanakajj uka markat sarjjasin mä maraw 19.300 kilometronak viajipjjäna, jan wali thakinaknäma jaya cheqanakar sarapjjäna. Arthur Willis, Bill Newlands precursor jilatanakajja, janiw pasiyir viajapkänti, jan ukasti Diosan Reinopatwa Australian yatiyañ munapjjäna.\nKhä 1920 mara tukuykamajja, Bibliat Yatjjatir * mä qawqha jilat kullakanakaw qota laka jakʼankir markanakan yatiyapjjäna. Australianjja, mä cheqajj wali wañawa, ukanjja janiw walja jaqenakajj jakapkiti, ukasti Estados Unidos markajj qawkchʼäkitï ukan chikatapat jilpachawa. Jilat kullakanakajja, “taqe aka oraqpachana” Diosan Reinopat yatiyasiñapjja sum yatipjjäna, ukatwa jan yatiyaskäna uka jaya markanakar sarapjjäna (Hech. 1:8). ¿Kunjamsa taqe cheqan yatiyapjjaspäna? Jilat kullakanakajja, Jehová Diosaw yanaptʼaskistani sasaw confiyapjjäna, ukatwa kuntï lurirjamäpkäna uk lurañatak chʼamachasipjjäna.\nPRECURSORANAKAW YATIYAÑ QALLTAPJJÄNA\nKhä 1929 maranjja, Queensland ukhamarak Australia Occidental cheqankir jilat kullakanakajj mayni markanakar viajiñatakejja, jakañatakjam wakichtʼat autonakwa lurapjjäna. Uksti precursoranakaw apnaqapjjerïna, jupanakajj chʼama thakinakanjam sarañsa, auto askichañsa yatipjjänwa. Kawkhantï jan yatiyatäkäna uka cheqanakanwa yatiyapjjarakïna.\nKawkïr precursoranakatï auto alañ jan puedipkäna ukanakajja, bicicletatwa yatiyir sarapjjäna. Amuytʼañataki, 1932 maranjja 23 marani Bennett Brickell jilatajja, Rockhampton (Queensland) markat sarasaw phesqa phajjsinak Australiat alay toqeru saräna, ukhamatwa jaya cheqanakan yatiyäna. Bicicletaparojj ikiña, isi, manqʼa, ukhamarak walja libronak apäna. Bicicletapan llantanakapajj thantstjjäna ukhajja, Jehová Diosaw yanaptʼaskitani sasaw confiyäna. Puriñatakejj 320 kilometronakaw faltaskäna, ukhaw bicicletapajj jan waltʼäna, ukatwa umat pharjayasis jaqenakajj jiwapkäna uka cheqanakanjam biciclet nuktʼat saräna. Brickell jilatajja, 30 maranakaw Australiankir taqe markanakar yatiyir saräna, walja kilometronakaw bicicletata, motota, autota viajïna. Ukatjja, jayan jakir jaqenakaruw Diosan Reinopat yatiyäna, tamanaksa uttʼayarakïnwa, ukatwa Australian wali uñtʼatäna respetatarakïna.\nJAN WALINAKAN UÑJASIPJJÄNA\nTaqe markanakat sipansa, Australiajj jukʼa jaqenikiwa. Markanakan jukʼanikiw qamapjjaraki. Ukatwa jilat kullakanakajj Australiankir jaya markanakar yatiyir sarapjje.\nStuart Keltie, William Torrington precursor jilatanakajja, ukhamarakiw yatiyir sarapjjäna. 1933 maranjja, Alice Springs markan yatiyañatakejj Simpson sat wasar cheqnama, chʼalla qollunak cheqnamwa sarapjjäna, uka markasti Australia taypinkiwa. Keltie jilatajj maderat lurat kayunïnwa, autopajj jan waltʼäna ukhajja, camellotwa yatiyir sarirïna. Uka precursoranakan chʼamachasitapajj janiw inamayäkänti, jupanakajj William Creek cheqan trenanakajj saytʼapki uka cheqan Charles Bernhardt chacharuw uñtʼapjjäna, jupajj mä hotelanïnwa. Tiempompejj Bibliatwa yateqjjäna, ukatsti hotelap aljasajj precursoratwa 15 maranak servïna, jupasti Australia cheqan utjki uka jaya markanakat mä markanwa precursorat sapaki servïna.\nArthur Willis jilatajj Australian yatiyir sarañatakiw wakichtʼasiski, Perth (Australia Occidental) markana, 1936 marana.\nTaqe cheqaru yatiyir sarañatakejja, jan ajjsariri, jan walinakar saykatañatakis wakichtʼata ukhamäpjjañapänwa. Arthur Willis, Bill Newlands jilatanakajj jallu wal purintipan 32 kilometronakakwa pä semanan sarapjjerïna. Awisajj lupin lupjata chʼalla ukhamarak qalarar qollunaknama, jawir lakanakan ñeqʼe thaknama autop nukhupjjerïna. Autojj jan waltʼkäna ukhajja, walja urunakaw kayuta jan ukajj bicicletat uka jakʼankir markar sarapjjerïna, ukanwa auto askichañataki repuestonak puriniñapkam walja semananak suyapjjerïna. Ukham jan walinakan uñjaskasas kusisitaw Diosar servisipkakïna. Mä qawqha tiempotjja, Arthur Willis jilatajj La Edad de Oro revistan qellqatäkäna uka arunak amtasajj akham sänwa: “Testigonakatakejj janiw jaya thakis ni chʼama thakis utjkiti” sasa.\nWalja maranak precursorat serviri Charles Harris jilatajj akham sänwa: “Australia cheqan jayankañasa, jan walinakan uñjasiñasa, Jehová Diosar jukʼamp jakʼachasiñatakiw yanaptʼawayitu” sasa. Ukatjja saskakïnwa: “Jan walja cosasanakanïsajj janiw sinti llakisktanti, awisajja Jesusajj janiw mä utanpun ikkänti, jiwasajj Diosar serviñan jupatwa yateqasiñasa” sasa. Ukwa walja precursoranakajj lurawayapjje. Wal chʼamachasipjjatapatwa Australiankir taqe markanakan yatiyapjjäna, ukhamatwa Diosan Reinop toqe saytʼasipjjañapatak walja jaqenakar yanaptʼawayapjje.\n^ tʼaqa 4 Bibliat Yatjjatirinakajja, 1931 maratwa Jehová Diosan Testigonakapa sasin uñtʼatäjjapjje (Isa. 43:10, NM).\nJehová Diosan amtapajj phoqasipuniniwa\nJesusan jiwatapaw Jehová Diosan munasiñap uñachtʼayistu\nSARNAQÄWI Diosan munasiñap uñjawayapjjta\nJehová Diosaw markaparu pʼeqtʼaski\n¿Khitis Diosan markap pʼeqtʼaski?\n¿KUNANAKAS IMATÄSKI? “Testigonakatakejj janiw jaya thakis ni chʼama thakis utjkiti”\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Febrero 2017\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Febrero 2017\nYATIYAÑATAKI (CONGREGACIONAN YATJJATAÑATAKI) Febrero 2017\nPortugal markan kunjamsa Diosan Reinopat yatiyañajj qalltäna\nIrlanda islanwa Diosan suma yatiyäwinakapajj yatiyasïna\n“¿Kunapachas yaqha jachʼa tantachäwejj utjani?”\n“Diosan Arup yatiyañatak chʼamañchtʼata, munasiñan phoqtʼataw sarjjapjjayäta”


Bible in one year - Aymara Bible 1997 - September 30\n1. “Ist'apjjeta take qhitinacatejj cheka chuymampi thakapquista, jacañsa munapjjaracta ucanaca —siw Tatitojja—. Uñtapjjam cawquïri karkat qhuchsutäpctatejj uca; cawqha kala ch'iyañat apsutäpctatejj uca;\n2. Abraham awquimaru, uqhamaraqui jumanacar jacañ churiri Sara taycamaru uñtapjjam. Cunapachatejj nayajj jupar jawscta ucqhajj sapaquïscänwa, ucampis nayajj bendistwa, walja wawanac churasa.\n3. Nayaw Sión marcarojj wal qhuyapayä, jupasti k'ala tucjatapunïnwa. Wasaranquir waña orakenacsti mä pankar yapuruw tucuyä, cunjämtejj Tatitojj Edén huerto usccänjja uqhama. Ucanwa cusisiñas, c'uchiquïñas utjani, uqhamaraqui Tatitur yupaychaña k'ochunacasa, suma k'ochunacasa.\n4. “Marcanaca, ist'apjjeta, jach'a marcanaca sum ist'apjjeta: Nayaw yatichäwinacajj khanañchä, camachi arunacajjasti marcanacataquejj mä khanäniwa.\n5. Atipjäwejjasti jac'anquiwa nayan khespiyasiñajjasti niyaw jutasqui, marcanacarusti ch'amajjampiraquiw apnakä. Kota tokenquir marcanacasti nayaruw suyt'apjjetani, ch'amajjaruraquiw alcatasipjjani.\n6. “Alajjpach toke uñtapjjam, uqhamaraqui aca orak tokerus uñtapjjaraquim. Alajjpachajj jek'er uñtataquiw chhaktjjani, orakesti mä isir uñtataquiraquiw merk'stjjani, ucan jaquir jakenacasti jisc'a chhichhillanqhanacar uñtataw jiwarapjjani; ucampisa, nayajj wiñayataquiw khespiyä, khespiyasiñajjasti janiw tucuscaniti.\n7. “Ist'apjjeta jumanaca, qhitinacatejj yatipcta cunatejj chekäqui uca, nayan yatichäwinacajj sum catoker marca. Jan ajjsarapjjamti jaken jan wali parlatanacapjja, janiraqui jaken jisc'achäwi arunacapampis sustjasipjjamti,\n8. thuthan tucjata isjamaw tucusipjjani, lak'on tucjat ch'anqhar uñtataraquiw tucusipjjani. Ucampisa nayan atipjañajjajj wiñayataquïniwa, khespiyasiñajjasti wiñayan” wiñayapataquïniwa.\n9. Sartasimay, sartasimay, Tatitun amparapa, ch'amañcht'asimay, sartasimay cunjämtejj nayrapachanacanjja sartasirïcta uqhama. Jumaw uca ajjsarcañ jach'a Rahab sat dragonarojj jisc'a jisc'a tucjtajja,\n10. jach'a lamar kotsa wañt'ayaractawa, jach'a p'iya mankhanquir umanacsa wañt'aytawa, jach'a kota mankhsti wañt'ayasinjja thaqui lurtajja, khespiyatanacajj uca cheka maqhatapjjañapataqui.\n11. Uqhamaraquiw Tatitun khespiyatanacapajj cuttanipjjani, Sión marcarusti cusisiñat arnakt'asisaw mantanipjjani, ajanunacapasti wiñayataquiw c'uchiquïni; cusisiñampi, sumancañampwa jicjjatapjjani, t'akhesiñasa, jachañasa tucusjjaraquiniwa.\n12. “Naya, naya quipcaw jumarojj ch'amachsma. ¿Qhitirus ajjsarta? ¿Jakenacaruti? ¿Jiwir jakenacaruti ajjsarta, qhitinacatejj korar uñtata tucusipjjani ucanacaru?\n13. ¿Qhititejj alajjpachsa, acapachsa lurqui uca Tatitu Diosamatjja armasïtati, qhititejj alajjpacha janatati, oraksa utt'ayaraqui ucatjja? ¿Qhitinacatejj jumar tucjañataquejj jac'ancqui, wali colerata uñch'uquisctam ucanacataquejj qhathatiscaquïtati? Ucampis ¿cawquinquis colerasiñapajja?\n14. Qhititejj t'akhesiyatäcän ucajj janc'aquiw khespiyatäjjani; janiw calabozon jiwcjjaniti, janiraquiw jupataquejj t'ant'as pist'caraquiniti.\n15. “Nayätwa Tatitu Diosamajja, sutejjasti Take Ch'amani Tatitu satawa; nayaw jach'a kotjja onjjtayta, ucat mathapinacas wararipjjaraquiwa,\n16. nayaw alajjpach uscta, aca oraksa sum sayt'ayaractjja. Nayaraquiw lacamarus arunacajj uchtjja, amparajjampiraquiw arjjatsma. Nayaw Sión marcarojj ‘Jumajj marcajjätawa’ ” saractjja.\n17. Sartasim, sartasim, Jerusalén, sayt'asim. Jumaw Tatitun colerasiñapatjja t'akhestajja, cunjämtejj maynejj mä copa umt'asajj tak umsusajja machjasejja, uqhama.\n18. Take wawanacam taypinsti, janiw maynis jumar irpirejj utjquiti; take wawanac uywasta ucanacatsti, janiw maynis jumar amparat wayurejj utjquiti.\n19. Aca pä jan walt'añaw jumjjarojj juti, marcamajj tucjata, lunthatjataraquiwa uñjasi, jakenacamasti guerran mank'atjama jiwarapjjaraqui. ¿Qhitirac jichhasti jumat qhuyapt'ayasïtamsti? ¿Qhitirac chuymachätamsti?\n20. Wawanacamasti antílope sat animalar uñtata känampi catuntataw uñjasipjje, jan ch'amani, calle esquinanacan liwisipjje, Tatitun colerasiñapampi chhojjriñchjata, Diosaman chekachäwipampi t'akhesiyata.\n21. Ucatpï, jan cunan marca, acanac ist'amaya, jumajj machatätawa, ucampis janiw vinompiti;\n22. Tatitu Diosamajja, qhititejj marcaparu arjjatqui ucajj siwa: “Uca copa amparamat asakäma, cunampitejj jumajj machjascta uca; janiw jichhajj juc'ampi nayan colerasiñ copatjja umcjjätati.\n23. Nayaw uca copjja qhitinacatejj jumar t'akhesiyapcätam ucanacar churä, qhitinacatejj jumarojj sapcäyätam: ‘Oraker liwnoktam, juma patjjwa pasañ munapjjta’ sasa, jumasti liwnokttawa, lak'ar uñtata taquisitäñamataqui.”\n1. Sartasim, Sión, sartasim, ch'amañcht'asiraquim; Jerusalén, kollan marca, suma isinacamampi isthapisim, jan Diosar uñt'ir uca ñankha jakenacajja, janiw mayampsa juman ucarojj mantanjjapjjaniti.\n2. Sartasim Jerusalén, uca lak'anac thalarasim, tronomar kont'asim; Sión catuntata tawako, cuncamat uca yugomjja apakasjjam.\n3. Tatitusti siwa: “Janiw nayajj mä cuna kollksa catokcti cunapachatejj jumanacarojj esclavot apapjjtam ucapachajja; janiw jichhajj cuna kollksa churcaraquïti jumanacar khespiyjjañataquejja.\n4. Kalltanjja marcajjajj Egiptoruw saräna, ucanwa jayat jutir jakjama jacaraquïnjja; ucatsti Asiria marcaraquiw ina ch'usat t'akhesiyänjja.\n5. Jichhasti ¿cunrac uñjtsti? Marcajjarojj ina ch'usat Babiloniaru apasjjapjje. Atipjirinacasti wali jach'a jach'ar tuct'asaw arnakasipjje, nayarusti jan sayt'asaw chuyma ust'ayapjjetu.\n6. Ucampis mä urojj purininiwa, cunapachatejj marcajjajj yatcani naya qhititï parlcta ucajja Tatitütajja.”\n7. ¡Cunja cusiscañas kollu patanacanjam jutasquir uñjañajja, qhititejj mä suma yatiyäwi apanqui ucan tact'atanacapajja, jupajj sumancañ yatiyäwinaca apani, suma cusiscañ yatiyäwinac apani, khespiyasiñ yatiyäwinac apani, Sión marcarusti siwa: “Diosamajj reyiwa”! sasa.\n8. Ist'am, perka patan uñjirinacamajj art'asipjjewa, atipjaña toketsti mayaquiraquiw art'asipjje, pachpa nayranacapampiraquiw uñjapjje, Tatitun Sión marcar cuttanitapjja.\n9. ¡Jerusalenan t'unjatanaca, cusisiñat k'ochusipjjam wali ch'amampi, Tatitojj marcaparu qhuyapayasitap laycu, uqhamaraqui Jerusalenarus khespiyatap laycu!\n10. Tatitojj take marcanacan uñjcataw jach'a ch'amap uñacht'ayi. Take aca orakpacharaquiw yatini, jiwasan Diosasajj khespiyquistu ucjja.\n11. ¡Mistunjjapjjam, mistunjjapjjam Babiloniatjja, jan cuna k'añurus llamct'apjjamti, mistunjjapjjam Babiloniatjja! ¡Jan cunampis k'añucht'asipjjamti qhitinacatejj Tatitun yänacapa apanipcta ucanacajja!\n12. Ucampis janiw mäqui mistunipjjañamäquiti, janiw mäqui jalsunipjjañamäquiti, Israelan Tatit Diosapajja, jumanacarojj imasipcätamwa uca laycu.\n13. Sirvirejjajj take cunan atipjani, wali jach'aru aptatäniwa.\n14. Cunjämtejj yakhanacajj jupat muspharapcäna k'ala tucjata jan uñnakani, jan jaker uñtasita tucjata uñjasajja,\n15. uqhamaraquiw jichhajj muspharasipjjani; reyinacas jupar uñjasajj janiw cuns sapcaniti, cuntejj jupanacajj janipuni ist'apjjerïcatayna ucanac uñjapjjatapa, uqhamarac amuyt'apjjatap laycu.\n5. Asqui jakejj qhuyapayasiñ chuymamp mayt'iriwa, chekap chuymampiw yänacap apnake.\n6. Asqui jakejj janipuniw cunapachas aynacht'caniti. Asqui jakejj aytatapunïniwa.\n7. Jan wali yatiyäwinacarojj janiw ajjsarquiti, chuymapajj Tatituncasajj wali thurt'atawa.\n8. Chuymapajj ch'amañchatawa, janiw ajjsarquiti, timasirinacaparojj sawcasiñampiquiw uñti.\n9. Jan cunan jakenacaruw churäwinac wajjt'i, jaker qhuyapt'ayañapajj jan tucusquiriwa, jan qhitin camscañaw p'ekep waytaraqui.\n10. Ñankha lurir jakesti jupar uñjasajj k'apisiwa, jan camächirjamäjjasajj laca ch'aqhanacap t'urusi. Ñankha jakenacan inampst'añ chuymapajj aynacht'aniwa.\n16. Pakallk jakenacajj suma aruscataña yatipqui ucanacat sipansa, jayra jakejj wali yatiñanïcaspasa uqhamawa amuyasi.\n1. Diosajj Cristomp chicaw jumanacar jacañ churapjjtam, jan wali luräwinacamana uqhamarac juchanacaman jiwatäsipcäyätas ucqha.\n2. Acapachan sarnakäwinacaparjamaw jacasipcäyäta, cawquïri ajayutejj ñankha ajayunacaru apnakqui, uqhamarac ch'amañchqui Diosar jan ist'irinacarusa, uca ajayun munañap lurasina.\n3. Take jiwasanacaw uqham nayrapachajj jacayätan, munañanacasarjama sarnakasa, janchin munañanacaparjama phokhasina, amtäwinacasarjama sarnakasina. Ucatpï Diosan ajjsarcañ mutuyäwip mayninacjama catokañasajj waquisïnjja.\n4. Ucampis Diosajj jach'a qhuyapayasiñaniwa, walrac munasiraquistu.\n5. Ucatwa Cristomp chica jacañ churistu, juchanacasan jiwatascchïyätan ucasa. Uqhamajj jumanacajj Diosan qhuyapayasiñapatwa khespiyatäpjjtajja.\n6. Diosajj Cristo Jesusamp chicaw jactayaraquistu, jupamp chicaw alajjpachanacan kont'ayaraquistu.\n7. Acsti luriwa khepa pachanacan uñacht'ayañataqui, cunja jach'a munasiñapampis munistu ucata, uqhamarac qhuyapayasiñapas jiwasatac utjatapata Cristo Jesús laycu.\n8. Diosan munasiñapatwa jumanacajj khespiyatäpjjtajja iyawsañ laycu. Acasti janiw jumanacan luräwinacamäquiti, jan ucasti Diosaw jumanacar churapjjtam.\n9. Janiraquiw cuna luräw tokëquisa, uqhamat jan qhitis jach'achasiscañapataqui.\n10. Diosaw jiwasanacar luristu, Cristo Jesusampi asqui luräwinac lurañasataqui, jupan nayratpach waquicht'ataparjama.\n11. Uqhamajj amtasipjjam cunjämäpcäyätatejj nayrajj uca. Janchin jakenacar circuncisión lurapjje uca judionacajj sutichasipjjewa “circuncidatäpjjtwa” sasa. Ucampis jumanacajj janiw judío castäpcäyätati, ucatsti jumanacarojj sutichapjjtamwa “jan circuncidatanaca” sasa.\n12. Uca tiempojj jumanacajj jan Cristonïsipcäyätawa, Israel marcatsti jayanraqui, Diosan arust'äwinacap jan uñt'asina, aca orakenjja jan cuna suyt'añani, jan Diosaniraquiw jacasipcäyätajja.\n13. Ucampis jichhajj Cristo Jesusampejj mayaquëjjapjjtawa. Nayrajj jayancapjjäyätawa, jichhajj Criston jiwatap laycuw jac'ancjjapjjtajja.\n14. Cristow sumancayirisajja, jupajj judionacsa jan judionacsa mä sap marcacwa tucuyawayi cawquïr uñisiñatejj mä perkjama jaljcäna uc t'unjasina.\n15. Cristojj pachpa janchipanwa leyejj cuntejj siscäna ucjja tucuyawayi. Paypach marcsti mä sapa machak marcaruquiw tucuyaraqui, juparu mayachataraqui. Uqhamwa sumancañjja utjayawayi.\n16. Uqhamatwa Cristojj crusan jiwasina paypach marcan ch'ajjwanacap tucuyawayi, Diosampis sumancayaraqui, jupanacat mä sapa cuerporu tucuyasina.\n17. Cristojj jutasinjja takeniruw sumancaña suma yatiyäwinacjja yatiyi, jumanacaru jayanquirirusa, uqhamarac judionacas jac'ancapqui ucanacarusa.\n18. Takeniw Cristo toke, judionacasa jan judionacasa, mä sapa Ajayu tokequi Awquirojj jac'achastan.\n19. Ucatpï jumanacajj jan jaya jakenacäcjjapjjtatejja yakha orakensa, take Diosanquirinacampejj marca masëjjapjjtawa, Diosan familiapäjjapjjaractawa.\n20. Jumanacajj mä jach'a utjamäpjjtawa, apostolonacjjaru uqhamarac profetanacjjaru perkjjatatäpjjtawa. Pachpa Jesucristoraquiw kallta esquin kalajja.\n21. Uca kaljjaru utajj sayt'ayatawa. Uca kalasti Cristowa ucatsti saraparjamaw ucjjaru suma perkasisqui mä templo jicsutäñapcama, Diosar catuyata, Tatitur mayachataraqui.\n22. Uca pachparaquiw jumanacajj Cristoru mayachatäpjjta, takenimpis mayachasisa mä utaru tucuñataqui, uca utanwa Diosajj Ajayup toke jaqui.


Deuteronomio 9 - Holy Bible [Aymara Bible 1997] - (Deu 9)\n“Ist'apjjam israelit jakenaca: Jumanacan Jordán jawira qhurcataru maqhataña horasajj purinjjewa, ucat jumanacat juc'ampi jach'a ch'amani marcanac catuntapjjañamajja, uqhamaraqui jach'a alto perkanacan muyuntat marcanacsa;\nuca marcanacan jakenacapasti jach'a tansa jakenacawa, anaquitas sat jakenacjama, jumanacasti yatipjjaractaw aca säwi: ‘¿Qhitis uca anaquita sat jakenacampi nuwasispa?’ sasa.\n“Jichhasti jumanacajj yatipjjañamawa, Tatitu Diosamaw jumanacan nayram sarasqui, ucatsti mä ninaru uñtataraquiw akantani, jumanac nayräjjana, t'unjaraquini, jisc'achjaraquini take uca marcanacarojja. Jumanacasti uca marcanacarojj mä nayra ch'ipjjtanacwa t'unjapjjäta, cunjämatï Tatitu Diosajj arupampi arsuwayqui uqhama.\nCunapachatï Tatitu Diosamajj uca marcanacaru jumanac nayräjjata jakonucuni ucqhajj jan jumanac quipca sapjjamti: ‘Jiwasan asqui luräwinacas laycuw Diosajj aca marcanac churistu, Diosasti jupanacarojj jakonucuwa uca orakenacatjja juchan sarnakatanacap laycu’ sasa.\nJaniw jumanacan asqui luratanacam laycuti uca orakenaca catuntapctajja, Diosasti uca marcanacarojj jumanac nayräjjatjja jakonucuwa jupanacan jucha luratanacap laycu, ucatsti nayra Abraham, Isaac, Jacob awquinacamar arsutap phokhañ laycu.\nJichhasti yatipjjätawa, janiw Diosajj jumanacan asqui luratanacam laycuti uca suma orakenaca churapctamjja, jan ucasti jumanacajj jan ist'asir marcäpjjtawa.\n“Jan armasipjjamti jumanacajj wasaran Tatitu Diosamaru colerayapjjatamjja. Jumanacasti Dios contraquipuniw sartapjjäyätajja, Egipto marcat mistusina aca orakenacar puriniñcama.\nUqhamaw jumanacan Horeb sat kolluna Diosarojj sinti colerayapjjäyätajja, ucatsti uqhama wali colerayatajj niyapuniw Diosajj jumanacarojj t'unjapjjtamjja.\nCunapachatï nayajj uca Horeb kolluru maqhatäyäta uca kalat lurat tablanac aptiri, Diosampi jumanacampi suma arust'äwi lurat khanañchir tablanaca ucqhajj, pusi tunca urumpi pusi tunca arumampiw ucancäyäta jan mank'asa ni umasa.\nUcatsti Diosajj pä kalat lurat tablanac churanitäna, jupan amparapampi kellkata, ucansti take cawquïri arunactï kolluna nina taypita parljjayanipcäyätam ucanacaw kellkatäna cunürutï tantachascäyätan ucqha.\nCunapachatï uca pusi tunca urumpi, pusi tunca arumampi pasjjäna ucqhajj, Diosajj uca pä kalat lurat tablanaca churitäna, suma arust'äwiru mantat tablanaca,\nucatsti sitänwa: ‘Janc'aqui aca chekat sarakawayam, cawquïri marctï Egipto marcat irpsuncta ucanacajj juchanwa jicjjatasi, janc'aquiw jupanacajj uca ewjja arunacajj phokhañjja apanucupjje, ucatsti mä diosa metalat lurasipjje’ sasa.\n“Ucatsti Diosajj saraquitänwa: ‘Nayajj uñjtwa uca marcan jan ist'asirïtapa.\nJumasti sartam, nayaw aca marca t'unjä, aca oraketsa chhaktayaraquïwa jan mayampi amtasiñataqui, ucampis jumarojj mä jach'a marca tucuyaraquïma, ch'amani uqhamaraqui wali jilt'ata marca’ sasa.\n“Cunapachatejj nayajj uca nina akasquir kolluta sarakanjjta ucqhajj pä kalat lurat suma arust'äwiru mantat tablanaca apaniyäta.\nUcampisa jumanacan uqham Tatitu Dios contra jucha luratanacam uñjta, mä vaca kallu metalat lursusipjjatanacama, uqhamata cawquïri thaquinjamtï Tatitu Diosajj sarañanacam munqui uca apanucupjjatam uñjasajj,\nnayajj uca pä tablanac apancäyäta ucanacjja jakonucüyätwa jumanac nayräjjaru jisc'a jisc'a t'unjasa.\nUcatsti Tatitu Diosan nayräjjaparuw quillt'asta, cunjämatï nayrïrejja lurcäyäta uqhamaw pusi tunca urumpi pusi tunca arumampi ucancäyäta jan cuns mank'asa ni umasa, jumanacan jucha luratanacam laycu, cunampitejj Diosarojj ñankhachapjjta uqhamarac colerayapjjaracta.\nNayasti wali sustjataw uñjasiyäta Tatitu Diosan uqhama jumanac contra colerasitapatjja, ucatsti jumanacaru t'unjañ munatapata; ucampis Tatitu Diosajj mä cutimpiw mayitajjaru ist'itu.\nUqhamaraquiw Tatitu Diosajj Aarón chacha contra wal colerasïna, juparu t'unjañcama, ucampis nayaw jupataqui Tatitu Diosaru mayiyäta.\nUcatsti uca metalat lurat vaca kallur catusinjja, cawquïrimpitï jucha luräwiru puripcatäta, ucjja ninaruw jakontäyäta, ucatsti ñut'u lak'aru tucuyasinjja kollut sarakanir jawir umaruw warantayäta.\n“Uqhamaraquiw jumanacajj Tatitu Diosarojj colerayapjjta, Tabera, Masah, Kibrot-hataava uca chekanacana.\nUcatsti cunapachatï Tatitu Diosajj Cades-barnea chekat sartayanjjestu, cawquïri oraketï churquistu uca catuntapjjañamataqui ucqhajj, uqhamaraquiw uca arsutanacaparojj jan ist'apctati, janiraquiw jupar iyawsañanacamas utjcänti ni jaysapcaraquïyätasa.\nCunapachatï nayajj jumanacaru uñt'apjjsma ucqhatjja jumanacajj Tatitu Dios contrapuniw sartapjjtajja.\nCunjämatï Tatitu Diosajj jumanacaru t'unjañampi ajjsarayapjjäyätamjja, nayasti Tatitu Dios nayrakatanwa quillt'asïyäta pusi tunca urumpi, pusi tunca arumampi.\nUcatsti Diosarojj mayïyätwa: ‘Dios Tata, jan jumajj aca marcamaru t'unjamti, jumaw jach'a cancañampi khespiyasta uqhamaraqui jach'a ch'amamampi Egipto marcatsa irpsunta.\nAmtasimay Abraham, Isaac, Jacob wawanacamata. Janiraqui aca marcan jan yatiñanïtapsa amtasimti ni jan wali jakenacätapsa ni juchanacapsa.\nJan cunsa parlapjjañapataqui cawquïri marcattï irpsunipquista ucana: Diosajj janiw uca cawquïri oraktï churä siscäna ucar puriyañjja muncänti, jupanacar uñisisinjja wasara tokeruw irpsuwayi ucan jiwarayañataqui, sasa.\nUcampis jupanacajj juman marcamawa, juman herenciamaraquiwa, jumaw Egipto marcat irpsunta jach'a ch'amamampi’ sasa.


Global Voices Aymarata » Tifón Vongfong ukax pä jiwat ukhamarak paqalltunk usuchjat Japon markan jaytawatana. · Global Voices Aymarata » Print\nJaqukipäw uñt'ayata/apkatata 24 Taypi sata phaxsi 2014 2:49 GMT 1\t · Qillqiri Nevin Thompson (es) ukan jaqukipiri\tSelene Fernández, Martha Valencia Intimayta\nCategoria-naka: Asia Oriental, Japón, Citizen Media, Desastres, Media & Journalism, Medio Ambiente\nPirqanak ukhamarak altus uta patanaks wali jach’a thayax Makurazaki markanx allinukuwatana, Japón. Tunka kinsan uru sata qallta saraqkipan aka pä waranq pusitun marana. aka rieko uekama ukan jamuqatawa Copyright Demotix.\nTifón Vongfong (alias Tifón 19) Japón mark añacht’ayawayi, ukhamat pä jiwat ukatx paqallq tunk usuchjat jaytawarakina .\nNatraqat pachakipan aka tunka pusin uru saraqkipan sata qallta phaxsita, wali jach’a tifón, akax sinti jach’a thaya ukham aka maranx uñt’atarakiwa.  uraqpach Kyushu ukanx unxtayawayi, Japon markanx wali uñt’at istax kupituqiruw jikxatasi.&nbsap;\nTifón 19 ukats juk’ampipuniw pasakipawayi, kimsaqallqu urasaru alwatuqiru aka tunka kimsan ur saraqkipan sata qallta phaxsita.(NHK Disaster Alerts)\nPä waranq waranqan jaqinakaw yaqhachiqar aptatarakina ukhamarakiw yapuchañtuqinakans jan walt’awinakax utjana.\nTifón 19 uka jach’a thayax Okinawa ukanx wali jan walt’awinak jaytawarakina, walja usuchjatanak utjatapas yatisirakiwa (ANN News)\nTwittertuqinkirinakax Japon markanx Tifon ukan jamuqanakaps apkatapxarakinwa.\nMä twitterankirix akham jamuqawinak kunjamas paskan tifón uk uñacht’ayawayi:\nmä jisk’a wayaq ch’uqi thixikaspas ukhamaw samits jaqukiptana ukampachans Tifon 19 walpin jak’achasininxa… Genial!\nKyushu, ukax kunjamas Tifon ukax unxtanx ukhamarakiw kunjamx ch’us chhaqantayana chikatpach Japon markax ukax altutuqit uñxatatanwa.\nWali jach’a Tifon 19 kagoshimatuqinx altut uñxatata\nFukuoka ukanx, Kyushu ukaw wali jach’a markaxa jislanxa, thayast sinti ch’amanipuninw quqanaks ch’us p’akthapiwarakinxa saphitpach qhaqsuwanxa:\nFukuoka nayraqatan walja quqanak liwsutarakiw uñjasinxa.\nWalja markanakawa, maynix Saiki ukax Oita en Kyushu ukhan jikxatasi , waljaniw aka jan walt’awinx jikxatasipxanxa kunalaykutix jawiranakw ukhamarakiw alcantarillas umax wal phuqaraninxa.\njawiranakaw Saiki markar jan walt’ayawaykiti ukast Oitatuqin jikxatasi. Jawiranakax jilaskakiniw ukhamat yaqha chiqanakar jan walt’ayasa.\nBeppu jisk’a markanx kunjams qutax jitsunin ukax uñjasinxa:\n¡kunapachatix quta thiyar jak’achasipxayata ukhax wali jach’a jalluw utjana! Umat jark’aqasiñanakas thayaw aparawapxitu ukat ch’us ch’aranjasipt (jaja). Jumatix jawirar jalantata ukhax jakañ vida tukt’ayawasmawa, ¡ukat wali askispha jawirat jithiqaña!\nTifón ukax ch’amjaytawayiw kunapachatix Kanto ukhamarak Tokio markar purisaxa ukhamat suma pach jaytawasa:\nFujisan ukax Kawaguchikochiqat uñjata. Tifon pasakipawipan wali suma junt’uxarakinw pachaxa\nURL to article: https://aym.globalvoices.org/2014/10/6846\n ukhamat pä jiwat ukatx paqallq tunk usuchjat jaytawarakina: http://ajw.asahi.com/article/behind_news/social_affairs/AJ201410140028\n akax sinti jach’a thaya ukham aka maranx uñt’atarakiwa.: http://www.weather.com/news/weather-hurricanes/typhoon-vongfong-japan-threat-20141006\n 13 de octubre, 2014: https://twitter.com/nhk_seikatsu/status/521623160446132225\n 13 de octubre, 2014: https://twitter.com/Fuwarin/status/521528402348478464\n 13 de octubre, 2014: https://twitter.com/afpbbcom/status/521466548859703296\n 13 de octubre, 2014: https://twitter.com/Aki81218/status/521574279901483008\n Saiki ukax Oita en Kyushu ukhan jikxatasi: https://www.google.ca/search?q=%E5%A4%A7%E5%88%86%E7%9C%8C%E4%BD%90%E4%BC%AF%E5%B8%82&oq=%E5%A4%A7%E5%88%86%E7%9C%8C%E4%BD%90%E4%BC%AF%E5%B8%82&aqs=chrome..69i57j69i61&sourceid=chrome&es_sm=122&ie=UTF-8\n 13 de octubre, 2014: https://twitter.com/nikkan_jijinews/status/521518335138463746\n 13 de octubre, 2014: https://twitter.com/fy05410_n/status/521530331220832256


Yekuana arun jan chhaqtañapatk juk’amp ch’amanchäwi · Global Voices Aymarata\nJaqukipäw uñt'ayata/apkatata 7 Lapaka phaxsi 2015 23:23 GMT\nAka blog ullart'apxañäni English, Malagasy, Ελληνικά, Français, Español\nSaúl López, Kuyujani yekuana arun sutin waynax markapat arup yatxatatayna. Achil awichanakamp ukhamarak markan jïlir p’iqt’irinakamp aruskipasax mä jan walt’aw jikxatatayna, uka jan walt’äwix yekuama aruw niya chhaqtañampiski. Ukatw jupax tesis lurañ amtatayna, markapat juk’amp yatxatañaruw saratayna. Achil awichanakamp aruskipt’akasax yekuana arux niya chhaqtañampisk ukarak yatxatatayna.\nYekuanax Caribe uksan jikxat’asipxi, maysatx maquiritare jan ukax makiritare ukham uñt’atarakiwa, Caura, Erebato ukat Nichare jawirakïs uksachiqanakan jupanakax jakasipxi, maysatx Venezuela uksanx Alto Ventuari uksan Parú ukat Cuminá jawirakïs uksanakans jikxatasipxarakiwa, 5.000 ukat 10.000 yekuana markachiriw utjaraki.\nSaúl jilax Universidad Nacional Experimental Indígena del Tauca (UNEIT) uksanw niya phisqha mara yatintatayna. Jupax uka jach’a yatiqañ utar mantkän ukhatpachapuniw (medios de comunicación social ukat TIC) apnaqañ chuymanïna. Jupax jach’a yatiqañ uta anqäxan mä videocámara apt’atapuniw sarnaqirïna, yatichäwi, yatiqirinakan tantachäwipa, kuna saräwinakatï utjirïk ukat jiskt’äwinak lurasa, sapa willküru urunakax kunjamtï (UNEIT) jach’a yatiqañ utan indígenas waynanakax sapa willküru urunakax pilut anatapxirikän taqi ukanakw videocámarampix waruqt’irïna (filmación).\nTesis ukan p’iqincht’äwipax akham sutincht’atawa: «Influencia de las Tecnologias de la Información y la Comunicación (TIC) en la oralidad Ye´kwana. Caso comunidad Jüwütünña del Alto Erebato – estado Bolívar», juk’ampis waynanakar uñt’ayañatakiw ukax lurata. Tesis ukax uñakiptaskiwa janiraw uñt’ayatakiti.


Daniel 7 - Holy Bible [Aymara Bible 1997] - (Dan 7)\nMä arumajja, cunapachatejj Belsasar reyejj Babilonia marca niya mä mara apnakcän ucapachajj, Daniel chachajj mä samcanacampi, unañchäwinacampwa uñjäna. Cunapachatejj iquit uñatatän ucapachasti cunanactejj uca samcana, uqhamaraqui uca unañchäwin uñjcatayna take ucanacwa kellksüna, ucanacasti aqhamawa:\n“Nayajj samcajjanjja uñjäyätwa, pusi toket thayajj thayt'asinquiri ucatsti jach'a kotjjaru wali mathapinaca sartayasquiri.\nUcat acatjamatwa pusi jach'a ajjsarcañ animalanacajj uca jach'a kotat misturanipjjäna, uca animalanacajj sapa maynis yakha castcamänwa.\nKallta animalasti mä leonar uñtatänwa, mä siwik'ara sat jamach'in chhekhapat chhekhapanjamänwa. Nayajj uqhamaw uca animalaru uñch'uquiscäyäta, uqhamaruw chhekhanacapjja jiq'ekapjjäna, oraket aptasinsti khepäjja cayunacapjjaruw sayt'ayapjjäna, mä jakëcaspas uqhama lejjwipasti mä jaken lejjwipäcaspas uqhamaw tucuwayjjaraquïna.\n“Payïri animalasti mä osor uñtatjamaraquïnwa, maysa toketjja juc'ampi waytata, maysa toketsti janiraqui, uca animalasti quimsa jaraphi ch'aqhanaca acht'atänwa; ucatsti ist'aractwa aqham siri: ‘¡Saram, ucatsti kawkha aychtejj muncta uca mank'antaniraquim!’ sasa.\n“Quimsïri animalasti, leopardo sat animalaru uñtataraquïnwa, jiqhanipjjarojj pusi chhekhani cuna, uqhamarusa pusi p'ekeni cunänwa, uca animalarusti take munañanïñaw churataraquïna.\n“Unañchäwejjan pusïri animal uñjcta ucasti sinti ajjsarcañapunïnwa, sustjascaña, uqhamarusa wali ch'amaniraqui. Laca ch'aqhanacapasti hierrocamaquïnwa, wali jach'anacaraqui; take cunwa mank'antäna, tucjaraquïna, jilt'anacsti taquisiraquïnwa. Take uca mayni animalanac uñjcta ucanacat sipansa mayjapunïnwa, p'ekepansti tunca wajjranacaniraquïnwa.\n“Uca wajjranac uñch'ucquipansti, uca wajjranac taypitjja yakha jisc'a wajjraw mistuniraquïna, uca khepa wajjrajj mistuncänsa ucaru mä cheka churañataquejja quimsa wajjranacwa jiq'irapjjäna, uca khepïri wajjrasti jake nayrat nayranacanïnwa, mä lacaw utjaraquïna, uca lacasti wali jach'a jach'a tucusaraquiw parläna.\n“Nayasti uñch'uquiscaquïyätwa, ucjjarusti mä trononacaw uchataraquïna, mä Jilïri chuymani jakew kont'asiraquïna, isipajj qhunjam jank'oraquïnwa, ñic'utanacapasti t'ajjsit t'awrjamaraqui. Konuñapasa, uca konuñapan ruedanacapasa ninacamaquiraquïnwa.\nJupa nayrakatatsti mä nina jawirjamaw misturaquïna. Waranka warankanacaraquiw juparojj sirvipjjäna, millón millonanacaraquiw jupa nayräjjan sayt'atäpjjäna. Tribunalasti uca tantachasïwin parlañanacjja kalltayjjaraquïnwa, libronacasti jist'arasiraquïnwa.\n“Nayajj uqhamaw uñch'uquiscäyäta, cuntejj uca jisc'a wajjran lacapajj wali jach'a jach'a tuct'asa parlcäna uca ist'asa, uqham uñch'ucquipansti uca ajjsarcañ animalaruw jiwayjjapjjäna jisc'a jisc'a wicanokasa, ucatsti ninaruw jakontjjapjjäna ucan naqhantjjañapataqui.\nUca yakha animalanacarusti munañanïñapjja apakjjapjjaraquïnwa, ucampisa janiraquiw jiwarayapcänti, jan ucasti jacayasipcaquïnwa horasapajj puriniñapcama.\n“Nayajj uca unañchäwinacjja arumajj uñjascaquïyätwa. Ucat acatjamat uñjta: “Kenayanac taypin jutasquiri mayniru uñjta jaken yokapäcaspas uqhama, jupasti, cawqhantejj kont'atäcän uca chuymani Jilïri jakejj ucaruw sararaquïna, juparuw jac'achayapjjaraquïna.\nJuparuraquiw munañanïñasa, jach'a cancañasa, reinosa churataraquïna, take marcanquiri jakenaca, cunayman casta parlani jakenacaraquiw juparojj sirvipjjäna. Ch'amapajj pachpaquïscaniwa, reinopasa janiraquiw t'unjatäcaniti.\n“Naya, Daniel, amuyasiraquïyätwa ajjsarañajj nayar wali muyuntatapa; llaquisiraquïyätwa take cunanactejj uñjcäyätsa ucanacata.\nUcatsti sayt'atäpcän ucanacat mayniruw jac'achasta, ucat jisct'aracta: ‘¿Cun sañsa muni take acanacajja?’ sasa. Jupasti nayarojj khanañcharaquitänwa, aqham sasa:\n‘Aca pusi jach'a ajjsarcañ animalanacajj, acat kheparu cuna pusi jach'a reyinacatejj aca orake apnakapcani ucanacawa.\nTake ucanac pasatatsti acapach apnakañajj alajjpachanquir Diosar catuyatäjjaniwa, wiñayataquiw jupancjjaraquini’ sasa.\n“Nayajj juc'ampi uca pusïri ajjsarcañ jach'a animalat yatjjatañ munäyäta, mayninacatsa mayjaraqui, ajjtascañaraqui, laca ch'aqhanacapas hierrocamaquiraqui, amparanacapan sillunacapas broncetaraqui; take cunsa mank'antaquïnwa, ucatsti tucjaraquïnwa, jilt'anacsti taquisiraquïnwa.\nUqhamaraquiw nayajj juc'ampi yatjjatañ munäyäta uca tunca wajjranacapata, uqhamaraqui uca jisc'a wajjrajj mistuncäna cawquïritï nayrani, wali jach'achasiñampi parliri lacanïcän uca toketsa, uca jisc'a wajjrasti mayni wajjranacat sipansa amuyatatjja juc'ampi jach'jamaquïnwa, uca jisc'a wajjraru mä cheka churañataquisti quimsa wajjraraquiw apsutänjja.\nUqhamasti uñjaractwa uca wajjrajj Diosan marcapampi nuwasisquiri, uqhamaraqui atipjasquiri,\nuca chuymani Jilïr jaken puriniñapcama, ucatsti uca chuymani jakejj Diosan marcaparojj chekaparuw uñjäna, horasasti purinjjaraquitaynawa Diosan marcapajj uca reino catuntasjjañapataqui.\nUcatsti saraquïnwa: ‘Uca pusïri ajjsarcañ animalasti cunatejj aca oraken pusïri reinojj utjcani ucäniwa, mayninacatsa wali mayjaraqui. Take aca orakpacha mank'antani, taquisiraquini, tucjaraquini.\nTunca wajjranacasti tunca reyinacaraquiwa, qhitinacatejj uca reino apnakapcani ucanaca. Jupanac khepatsti yakharaquiw tronorojj maqhatani, take nayrïrinacat sipansti mayjapuni, uca reyisti quimsaniruw jakokani.\nAlajjpachanquiri Diosarusti jisc'achjaniwa; marcaparus tucjaraquiniwa, Diosan leyinacapsa, fiestanacapsa mayjt'ayañ munaraquini, Diosan marcapasti jupan apnakataraquïniwa, quimsa mara chicatancama.\nUcampisa tribunalajj take cunsa chekaparuw uñjani, munañanïñapsti apakjjaraquiniwa, k'ala tucjatwa apanucjjaraquini.\nApnakañasa, munañanïñasa, jach'a cancañasa, take acapachanquiri reinonacasa, alajjpachanquir Diosan marcaparu catuyatäjjaniwa. Diosan reinopasti wiñayataquipunïniwa, take acapachanquiri marcanacaw juparojj sirvipjjani, jaysapjjaraquini.’\n“Ucaw uca unañchäwin tucuyäwipajja. Naya, Daniel, wali mayjt'atapuniw jicjjatasta, ajanojjas k'elluw tucuraqui, ucampisa janiw qhitirusa cunsa aca toketjja siscaractti.”


Jumanacajj awquinacaman luräwinacapwa lurapjjta —sasa. Jupanacasti sapjjaraquïnwa: —Nanacajj janiw k'ajjat wawanacäpcti, mä sapa awquiniquïpjjtwa, ucasti Diosawa —sasa. Jesusajj jupanacarojj sänwa: —Chekpachan Diosajj awquimäspa ucajja, jumanacajj munapjjetasmawa, nayasti Diosatwa jutta ucatwa acancaractjja. Janiw nayajj munañajjatti jutctjja, jan ucasti Diosaw nayaru qhitanitu.\n “Qhititejj jan chacha uñt'iri mä soltera tawakoru jan parlatäquipana burlasis warmiscchini ucajja waquisiwa uca tawakon awquiparu pagañapa, ucatsti uca tawakompiraquiw casarasiñapajja. Ucampis tawakon awquipatejj jan uca waynampi casarasiñapa muncchini ucajja waquisiwa uca waynajj pagañapa kawkhtejj jan chacha uñt'iri tawakorojj pagañajj waquisqui uqhamarjama.\n [9-10] ¿Janit yatipcta jucharar jakenacan jan alajjpachar mantañapjja? Jan sallkjayasipjjamti, wachoka juchan sarnaker jakejj janiw Diosan marcapar mantcaniti, ni yakha diosanacar yupaychirisa, wachoka juchan sarnakerisa, chacha pura jan wali sarnakerinacasa, lunthatanacasa, mich'anacasa, machirinacasa, masipjjat parlasirinacasa, sallkjañampi aparirinacasa mantapcaniti. *** Jumanacatjja yakhepanacajj uqhamäpjjaraquïyätawa, ucampis jichhajj k'omachatäjjapjjtawa, Diosarus catuyatäjjapjjaractawa, Tatit Jesucriston sutiparu, uqhamarac Diosan Kollan Ajayup tokeraqui. “Maynejj cuntï munqui uc lurascaquispawa” sapjjewa, ucampis janiw take cunas asquïcaraquiti. Nayatejj cuntï muncta uc lurasquiristjja, ucampis nayajj janiw cunampis apnakayasiñajjäquiti. Chekapunïsquiwa cuntï sapqui: “Mank'ajj puracataquiwa, puracasti mank'ataquiraqui” sasajja; ucampis Diosajj paypachwa tucjani. Janiw janchejj wachoka juchataquïquiti, jan ucasti Tatitutaquiwa, Tatitusti janchitaquiraqui. Cunjämtï Diosajj Cristo Tatituru jactayqui uqhamaracwa jiwasarojj ch'amapampejj jactayistani. ¿Janit yatipcta janchinacamajja Cristoncatapa? ¿Uca Cristonquir janchisti apakasin mä jan wali sarnaker warmirusti churaraquiristti? Janiw cunäquipansa uca lurañajj waquiscaspati. Jan ucajj ¿janich jumanacajj yatipcta cunapachatï mä jan wali sarnaker warmimpi wachoka juchan sarnake ucqhajj mä sapa janchiqui tucjjapjjatapjja? Diosan Arunacapasti saraquiwa: “Panpachanejj mä sapa janchiquiw tucjjapjje” sasa. Cunapachatejj mä jakejj Tatitur catuyasi ucqhajj uca jakempi Tatitumpejj ajayunjja mayaquëjjaraquiwa. Jithektapjjam wachoka jucha lurañatjja. Cawquïr yakha jucha lurañasa janiw janchimpi luratäquiti, ucampis wachoka jucha lurañajj pachpa janchimpi jucha lurañawa. ¿Janit jumanacasti yatipcta jumanacan janchinacamajj, cuntejj Diosajj churapctam uca Kollan Ajayun utjäwipätapsti, uqhamaraqui Kollan Ajayus jumanacan jacatapsa? Jumanacajj janiw jumanacpachata munañanïcjjapjjtati, jan ucasti Diosaw jumanacarojj jila alampi alapjjtam. Ucatpï Diosarojj wakaychapjjañamajja janchinacamana, ajayumana ucanacasti Diosancaraquiwa.


Bibliat apst’ata sarnaqäwinaka: Jesusaruw jiwayapxi - Aka chiqax Jehová Diosan Qhanañchirinakapankiwa\n¡AKAN kamachasipkisa! Jesusaruw jiwayasipki. Mä lawaruw warkkatapxatayna. Amparampit kayumpit clavonakampi ch’akkatapxatayna. ¿Kunatsa ukham lurapxpachäna?\nKunattix mä qhawqhaniw uñisipxäna. ¿Khitinakas uñisipxän uk yattati? Maynïrix Supay Satanás ñanqha angelawa. Jupaw Adanampi Evampirux Jehová Diosar jan jaysaykänti. Juparakiw Jesusan uñisirinakapampix akham Jesusar lurayäna.\nJanïr aka lawar ch’akkatkasaxa, Jesusarux wal t’aqhisiyapxäna. ¿Getsemaní huertat apapkäna uk amttati? ¿Uka uñisirinakax khitinakänsa? Jïsa, judionakan yupaychäwip irpirinakänwa. Ukat kamachapxänsa uk uñjañäni.\nKunapachatï Jesusar judionakan yupaychäwip irpirinakax katuntapkäna ukhaxa, apostolanakapax t’ijtxapxänwa. Axsarañatwa Jesusarux sapapaki uñisirinakapampi jaytjawayapxäna. Ukampis Pedrompi Juanampix janiw jay sarapkänti. Qhipapwa arkapxäna Jesusarux kamachapxanis uk uñjañataki.\nSacerdotenakax chuyman Anasan utaparuw Jesusarux apapxäna, kunattix nayrax jilïr sacerdotïnwa. Ukampis uka jaqinakax janiw jay ukankapkänti. Caifasan utaparuw Jesusar apapxarakïna, kunattix Caifasaw jilïr sacerdotïnxa. Ukanxa judionakan yupaychäwip walja irpirinakaw ukankapxäna.\nJesusarux kunjamsa juchañchapxani uka tuqitwa Caifasan utapan parlakipapxäna. Jesús tuqit k’arinak parlapxañapatakiw mä qhawqhan irptanipxäna. Ukat yupaychäw irpirinakax akham sapxänwa: ‘Jesusarux jiwayañäspawa’ sasa. Ukatxa Jesusaruw ajanut thuskatapxäna, nuwjapxäna.\nUkäñkamasti, Pedrox anqankaskänwa. Wal uka arumax thayt’äna, ukatwa jaqinakax nin phichasipxäna. Ukan junt’urasisipkäna ukhaxa, mä uywat tawaquw Pedror uñkatasax akham säna: ‘Aka jaqix Jesusamp chikarakikïnwa’ sasa.\n‘¡Janiw nayax jupampi chikäkayätti!’ sänwa Pedroxa.\nJumax Jesusampi chikaskayätawa sasax kimsa kutiw sapxäna. Ukampis Pedrox janiw sänwa, kimsa kuti ukham sisxäna ukhawa Jesusax kutjtanisin uñtanïna. Pedrox wal chuymap ust’ayasïna ukham k’arisitapatxa, ukat sarxasin wal jachäna.\nViernesax Inti jalsunxän ukhaxa, sacerdotenakax Sanedrinan jach’a tantachasiñ utaparuw Jesusar apapxäna. Ukanwa amtapxän kamachapxanis ukxa. Ukat Judea tuqinkir markanak uñjiri Poncio Pilato gobernadoraruw irpkatapxarakïna.\nPilator akham sapxänwa: ‘Aka jaqix jan wali jaqiwa, jiwañapaw’ sasa. Pilatox Jesusar jiskt’asax akham sänwa uka jaqinakaruxa: ‘Nätakix janiw juchanjamäkiti’ sasa. Ukat Galilea tuqinkir markanak uñjiri Herodes Antipas gobernadoraruw Jesusar apxaruyäna, jupasti Jerusalenankänwa. Jupaxa, Jesusax janiw juchanïkiti sarakikïnwa, ukat Pilatoruw kutt’ayxäna.\nPilatox Jesusar khitxañ munäna. Ukampis uñisirinakapax Barrabás sat lunthatar khitxañapwa mayipxäna. Niya chikürüxänwa, ukhaw Pilatox Jesusarux irpsunïna, ukat akham sänwa: ‘¡Akax apnaqirimaxa! ¡Uñtanipxam!’ sasa. Ukampis aytat sacerdotenakaxa akham sasaw art’apxäna: ‘¡Jiwayma! ¡Jiwayam!’ sasa. Ukhamasti Barrabás lunthataruw khitxapxäna, ukampis Jesusarux jiwayañatakiw apapxäna.\nViernes jayp’thapiw mä lawaru warkkatxapxäna. Ukatxa, Jesusan ch’iqäxaparusa kupïxaparusa pä lunthatwa warkkatapxarakïna, ukampis janiw dibujon ukax uñjaskiti. Jesusax janïr jiwkän ukhaxa mä lunthatax akham sänwa: ‘Taqi markanak apnaqkäta ukhax nayat amtasitätawa’ sasa. Ukat Jesusax akham sänwa: ‘Jumax nayamp chikaw Kusipachankäta’ sasa.\n¡Wali askiw uka arsüwipaxa!, ¿janichä? ¿Jesusax kuna kusipachatsa parlaskäna, uk yattati? ¿Qalltan Diosax lurkäna uka kusipachax kawkinkänsa? Jïsa, aka Uraqinkänwa. Ukat Jesusax alaxpachat apnaqanxani ukhaxa, aka Uraqinkir machaq Kusipachan jakañapatakiw jaktayani. ¿Wali askipunïniw ukax janichä?\n¿Khitis Jesusar jiwayapxañapatakix wiytäna?\nKunapachatï judionakan yupaychäwip irpirinakax Jesusar apasipkäna ukhaxa, ¿apostolanakapax kamachapxänsa?\n¿Caifas jilïr sacerdoten utapan kamachapxänsa?\n¿Kunatsa Pedrox mistusin wal jachänxa?\nWasitampi Pilaton ukaru kutt’ayapkäna ukhaxa, ¿aytat sacerdotenakax kamsasas art’apxäna?\n¿Viernes jayp’thapix Jesusar kamachapxänsa, ukat jupamp chika ch’akkatat lunthatarux Jesusax kamsänsa?\nJesusax parlkäna uka kusipachaxa, ¿kawkinkanisa?\nLiyt’añamawa Mateo 26:57-75.\nJudionakan jilïrinakapaxa ñanqha chuymaninakäpxänwa, ¿ukxa kunjamsa uñacht’ayapxäna? (Mat. 26:59, 67, 68.)\nLiyt’añamawa Mateo 27:1-50.\n¿Judasan arrepentisitapax janiw chuymatpachäkänti sasax kunatsa sapxsna? (Mat. 27:3, 4; Mar. 3:29; 14:21; 2 Cor. 7:10, 11.)\nLiyt’añamawa Lucas 22:54-71.\nJesusax aljantatäkana katuntatäkana uka arumaxa jan Jesusar uñt’iriw Pedrox tuküna, ¿ukat kunsa yatiqaraksna? (Luc. 22:60-62; Mat. 26:31-35; 1 Cor. 10:12.)\nLiyt’añamawa Lucas 23:1-49.\n¿Jesusax jan walinak lurkatasa kamachänsa, kunsa ukat yatiqasiraksna? (Luc. 23:33, 34; Rom. 12:17-19; 1 Ped. 2:23.)\nLiyt’añamawa Juan 18:12-40.\nPedrox jaqir axsarañampix atipjayaschïnsa qhipatxa suma apostoläxänwa, ¿kunsa ukax uñacht’ayistaspa? (Juan 18:25-27; 1 Cor. 4:2; 1 Ped. 3:14, 15; 5:8, 9.)\nLiyt’añamawa Juan 19:1-30.\n¿Jesusax manq’añ tuqitsa isisiñ tuqitsa kuns amuyäna? (Juan 2:1, 2, 9, 10; 19:23, 24; Mat. 6:31, 32; 8:20.)\n¿Jesusan qhip qhipa arunakapax kunatsa Jehová Diosan jach’a kankañapa tuqit sayt’asisin atipatap uñacht’ayi? (Juan 16:33; 19:30; 2 Ped. 3:14; 1 Juan 5:4.)\nJesusarojj janiw cheqapar juzgapkänti.\nSanedrinatjja Pilaton ukaruw apapjjäna\nJudionakan religionap pʼeqtʼirinakajj jan wali amtanakapwa qhanstayapjjäna.\nJan juchani mä reyiw lawan tʼaqesïna\nJesusajj jupamp chika jiwayatäkäna uka jaqerojj mä promesa luräna.


Kunjamsa “machaq jaqëñamp” wiñayatak isthapissna | Congregacionan yatjjatañataki\nYatiyañataki (congregacionan yatjjatañataki) | Agosto 2017\n¿Kuna arutsa liytʼäta? Afrikáans Albanés Alemania markan amparamp parlirinakataki Alemán Amis Amárico Angola markan amparamp parlirinakataki Argentina markan amparamp parlirinakataki Armenio Australia markan amparamp parlirinakataki Aymara Azerí Azerí (alfabeto cirílico) Bashkir Bassa (Camerún) Becol Bengalí Birmano Bolivia markan amparamp parlirinakataki Boulou Brasil markan amparamp parlirinakataki Búlgaro Catalán Cebuano Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chol Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Criollo haitiano Croata Cuba markan amparamp parlirinakataki Dangme Danés Digor Diula Duala Ecuador markan amparamp parlirinakataki Edo Efik Embunda Endebele Endonga Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Garífuna Georgiano Gran Bretaña markan amparamp parlirinakataki Grecia markan amparamp parlirinakataki Griego Guaraní Gujarati Gun Hausa Hebreo Herero Hiligaynon Hindi Hiri motu Holandés Hungaria markan amparamp parlirinakataki Húngaro Ibanag Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Islandés Isoko Italia markan amparamp parlirinakataki Italiano Japonés Japón markan amparamp parlirinakataki Kabiye Kannada Kaonde Kikamba Kikuyu Kiluba Kiniaruanda Kirguís Kiribatiano Kirundi Kisonge Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Letón Lingala Lituano Luganda Lunda Luo Luvale Macedonio Malayo Malayálam Malgache Mam Mambue-Lungu Maratí Maya Mazateco de Huautla Mingreliano Mixe del norte Mongol Moré Motu México markan amparamp parlirinakataki Ndebele (Zimbabue) Nepalés Ngäbere (o guaymí) Noruego Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin camerunés Pidgin de las islas Salomón Pidgin nigeriano Polaco Polonia markan amparamp parlirinakataki Portugal markan amparamp parlirinakataki Portugués de Brasil Quebec markan amparamp parlirinakataki Quechua (Ancash) Quechua boliviano República Checa markan amparamp parlirinakataki Rumania markan amparamp parlirinakataki Rumano Rusia markan amparamp parlirinakataki Ruso Samoano Sango Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Swajili (Congo) Tagalo Tai Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uzbeko Vendal Venezuela markan amparamp parlirinakataki Vietnamita Waray-Waray Wolaita Xhosa Yao Yoruba Zandé Zapoteco (Istmo) Zimbabue markan amparamp parlirinakataki Zulú Árabe Ñanya\nKunjamsa “machaq jaqëñamp” wiñayatak isthapissna\n“Diosajj churkistu uka machaq jaqëñamp isthapisipjjam” (COL. 3:10).\nCANCIÓN: 126, 28\n¿Kunjam jaqëñas mayachtʼatäñatak yanaptʼistaspa?\n¿Kunjamsa suma chuymanïtassa sinttʼasirïtassa uñachtʼaysna?\n¿Kunjamsa humilde chuymanïtassa llampʼu chuymanïstassa uñachtʼaysna?\n1, 2. 1) ¿Kunatsa machaq jaqëñampejj isthapissnawa sasin sissna? 2) ¿Kunjam jaqëñatsa Colosenses 3:10-14 qellqatan parli?\n‘MACHAQ jaqëña’ siski uka arojja, pä kutiw Machaq Mundon Jakirinakataki Diosan Arunakapa sat Biblian uñsti (Efe. 4:24; Col. 3:10). Uka arunakajja, “Diosan munañaparjam luratäki uka machaq jaqëñampi” isthapisiñatwa parli. ¿Uka machaq jaqëñampejj isthapissnati? Jïsa, Jehová Diosajj jupar uñtasitwa lurawayistu. Ukhamasti, Jupjam suma jaqerakïsnawa (Gén. 1:26, 27; Efe. 5:1).\n2 Cheqas taqeniw juchjja Adanampit Evampit katoqawaytanjja, ukatwa jan walinak lurañajj chuymasan utji. Akapachanjja, jaqenakajj jan walinak lurañaruw chʼamañcharakistu. Ukampis Jehová Diosan yanaptʼapampejj kunjam jaqëñastï jupajj munki ukham jaqësnawa. Ukatakejj kunas yanaptʼistaspa ukwa aka yatichäwin yatjjataskañäni. Ukatakejja machaq jaqëñat Pablojj qellqkäna ukwa yatjjatañäni (Colosenses 3:10-14 liytʼañataki). Diosan arunakap yatiykasas kunjamsa ukham jaqëtas uñachtʼaysna uksa yatjjatarakiñäniwa.\nJANIPUN KHITIRUS YAQHACHAÑÄNITI\n3. ¿Kunjamas machaq jaqëñampi isthapit jaqejja?\n3 Machaq jaqëñampi isthapisipjjam sasinjja, jan khitirus yaqhachapjjamti sasaw Pablojj sarakïna. Colosenses 3:11 texton akham sänwa: “Janiw griegosa, judiosa utjkiti, janirakiw circuncidatäñasa, jan circuncidatäñasa, yaqha markatäñasa, escitäñasa, esclavöñasa, libre jaqëñas utjkiti” sasa. * Congregacionanjja janiw khitis yaqha markatätapatsa, yaqha color jañchinïtap laykusa, ni wali qollqenïtapatsa jachʼañchasiñapäkiti. ¿Kunatsa? Cheqpach cristianonakajj ‘mayakëjjtanwa’, mä arunjja mä wawakïtanwa (Gál. 3:28).\n4. 1) ¿Kunjamsa Diosan servirinakapajj maynit maynikam uñjasipjjañapa? 2) ¿Kunas jilat kullakanakarojj mayachtʼatäpjjañapatak jarkʼaspa?\n4 Machaq jaqëñampi isthapistan ukhajj taqenirus respetompiw uñjtanjja, janirakiw yaqha color jañchinïtapatsa ni jan qollqenïtap laykusa yaqhachktanti (Rom. 2:11). Yaqhep cheqanakanjja, jaqenakar ukham uñjañajj chʼamakiwa. Sañäni, nayra maranakanjja, Sudáfrica marka apnaqerejj kunjam jañchinïpkäntï ukarjamaw jaqenakar jaljäna. Janqʼo jañchininakajj yaqha cheqanwa jakapjjäna, chʼiyara jañchininakasti yaqha cheqanaraki. Testigonakat waljaniw ukham jakapjjaraki. Ukampis Oraqpachan Jilïr Irpirinakajj 2 Corintios 6:13 qellqatarjam sarnaqapjjañapatakiw chʼamañchtʼäna, uka qellqatan akham siwa: “Chuymanakamjja wali jachʼa jistʼarapjjam” sasa. Ukatwa jilat kullakanakan jukʼampi uñtʼasipjjañapatakejj octubre 2013 maran mä programa waktʼayapjjäna. ¿Kunsa jilat kullakanakajj lurapjjañapäna?\n5, 6. 1) Mä markanjja, ¿kunjamsa mayachtʼatäpjjañapatakejj jilat kullakanakar yanaptʼasïna? (Página 22 ukankir fotonak uñjjattʼäta) 2) ¿Kunjamsa ukajj jilat kullakanakar yanaptʼawayi?\n5 Oraqpachan Jilïr Irpirinakan ewjjaparjamajja, janqʼo jañchini jilat kullakanakampi chʼiyar jañchini jilat kullakanakampiw yaqhep seman tukuyanakajj tantachasipjjañapäna, yatiyiris juntuw sarapjjañapäna, utanakaparus visittʼasipjjañaparakïnwa. Walja congregacionanakaw ukham lurapjjäna. Sucursalajja, uka toqet parlir suma cartanakwa katoqäna, Diosar jan servir jaqenakas sum parlapjjarakïna. Religión pʼeqtʼiri mä jaqejj akham sänwa: “Janiw Testigökti, ukampis Diosan arunakap yatiyañatakejj wali suma waktʼayatäpjjtawa, mayachtʼatäpjjaraktawa” sasa. ¿Kunjamsa uka programajj jilat kullakanakar yanaptʼawayi?\n6 Qalltanjja, xhosa aru parlir Noma sat kullakajj inglés aru parlir congregacionankir jilat kullakanakar invittʼañ ajjsarayasïnwa, kullakan utapajj janiw qamirinakan utapjamäkänti. Ukampis jupanakampi yatiyir sarasa, utanakapar visittʼasajja, akham sänwa: “¡Jupanakajj jiwasjam jaqekïpjjarakiwa!” sasa. Ukatwa inglés aru parlir congregacionat visittʼapkäna ukhajj mä qhawqhanir manqtʼasiñatak utapar invittʼäna. Jupanakat maynïrejj janqʼo jañchini jilïr irpirïnwa. Kullakajj akham siwa: “Uka jilatajj mä plastic jiskʼa cajonarus qontʼasikïnwa, ukaw wal musparayitäna” sasa. Uka jilat kullakanakajj jichhürkamas ukham katoqtʼasisipkakiwa. Ukham lurasajj jukʼamp amigonakanïpjjewa, yaqha color jañchini, jan ukajj yaqha costumbreni jilat kullakanakar uñtʼañatakis chʼamachasisipkakiwa.\nSINTTʼASIÑAMPI SUMA CHUYMAMPI UÑJASIPJJAÑÄNI\n7. ¿Kunatsa jaqe masisat sinttʼasiñasapuni?\n7 Supayan apnaqata akapachanjja, trabajo jan utjipansa, jan wali usunak utjipansa, jan waltʼayañatak arknaqatasa, lunthatanak utjipansa, jan ukajj yaqha ukham jan waltʼäwinak utjipansa tʼaqesikipuniñäniwa. Ukhamanak utjipanjja, taqe chuyma sinttʼasisaw maynit maynikam yanaptʼasiñasa. Suma chuymampi mayninakar uñjañatakejj sinttʼasirïñaw yanaptʼistani (Efe. 4:32). Ukham jaqëñaw Diosjam sinttʼasirïñatakisa, jaqe masisar chuymachtʼañatakis yanaptʼistani (2 Cor. 1:3, 4).\n8. Congregacionantï sinttʼasiñampi suma chuymampi taqenir uñjañäni ukhajja, ¿kunjamsa yaqhanakar yanaptʼañäni? Uk mä experienciampi qhanañchtʼma.\n8 Congregacionasan inas yaqha markat jutirinakasa, jukʼa utjirini jilat kullakanakas utjchi. ¿Kunjamsa jupanakar suma chuymampi uñjsna? Amigopäñasawa, congregacionan qhawqsa yanaptʼasipki uksa sañasarakiwa (1 Cor. 12:22, 25). Uka toqet amuytʼañatakejj Dannykarl jilatat parltʼañäni, jupajj Filipinas markatwa Japón markar jakasir saräna. Trabajopanjja, janiw uka markankirinakarjam sum uñjapkänti. Ukampis mä kutejja, Testigonakan tantachäwiparuw saräna, jupajj akham siwa: “Uka tantachäwinjja niya taqenis Japón markatäpkchïnjja, wali munasiñampiw katoqtʼapjjetäna, jaya maranakas uñtʼasipkirista ukhamänwa” sasa. Jilat kullakanakajj suma chuymampiw jupar uñjasipkakïna, ukaw Diosan amigopäñatakejj yanaptʼäna. Qhepatjja bautisasjjänwa, jichhajj jilïr irpirëjjewa. Congregacionapankir jilïr irpirinakajj jilatat akham sapjjewa: “Jilatasa Jennifer esposapasa, walpun congregacionan yanaptʼasipki, jupanakajj precursoräpjjewa, kunatï wakiski ukampikiw jakasipjjaraki. Diosan Reinop thaqañanjja wali yateqaskayäpjjewa” sasa (Luc. 12:31).\n9, 10. Sinttʼasirïpjjatap laykojja, ¿kuna bendicionanaksa yaqhep jilat kullakanakajj katoqawayapjje?\n9 Diosan arunakap yatiyasaw ‘taqenir yanaptʼtanjja’ (Gál. 6:10). Jehová Diosan Testigonakapat waljanejja, yaqha markat jutirinakar yanaptʼañatakiw yaqha aru parlañ yateqapjje (1 Cor. 9:23). Ukham lurasajj walja jaqenakaruw yanaptʼapjje. Sañäni, Australia markankir Tiffany sat precursora kullakajja, Brisbane markan suajili aru parlapki uka congregacionanwa yanaptʼañ munäna. Ukatsti uka aru parlañwa yateqäna. Yateqañajj jupatak wali chʼamäkchïnsa, kusisitaw Diosan arunakap yatiyaski. Kullakajj akham siwa: “Jumatï Diosan arunakap kusisit yatiyañ munstajja, yaqha aru parlir congregacionaruw yanaptʼir sarasma. Ukham lurañajj yaqha markarus sarkasma ukhamawa. Testigonakajj kunjamsa oraqpachan mä wawaki jakasipjje uksa amuyarakïtawa” sasa.\n¿Kunatsa cristianonakajj yaqha markat jutirinakar yanaptʼtanjja? (Párrafo 10).\n10 Jichhajj Japón markankir mä familiat parltʼañäni. Sakiko sat phuchapajj akham siwa: “1990 maranakanjja, Brasilat jutir walja jaqenakampiw yatiykasajj jikisipjjerïta. Bibliapat Apocalipsis 21:3, 4; Salmo 37:10, 11, 29 textonak portugués arut liytʼarapipjjerïta ukhajj sum istʼapjjeri, jachaqtʼasipjjarakiriwa” sasa. Uka familiajja, jaqenakat sinttʼasisaw uka aru parlañ yateqapjjäna. Sakikojj saskakiwa: “Jaqenakajj Diosar wal uñtʼañ munapjjäna, uk uñjasajj portugués aru yateqañwa amtapjjta” sasa. Tiempompejja, uka familiajj portugués arun mä congregación utjañapatakiw yanaptʼapjjäna. Qhepa maranakansa, yaqha markat jutir walja jaqenakaruw Diosar servipjjañapatak yanaptʼapjjäna. Sakikojj akham siwa: “Yaqha aru parlañ yateqañatakejj walpun chʼamachasipjjayäta, ukham lurapjjatajatjja walja bendicionanak katoqapjjta, ukatwa Jehová Diosar wal yuspärapjjta” sasa (Hechos 10:34, 35 liytʼañataki).\n‘HUMILDE CHUYMANÏÑAMPI ISTHAPISIPJJAÑÄNI’\n11, 12. 1) ¿Kuna amtampis machaq jaqëñampi isthapisiñasa? 2) ¿Kunas humilde jaqëskakiñatak yanaptʼistani?\n11 Janiw jachʼañchayasiñ laykukejj machaq jaqëñampi isthapisiñasäkiti, jan ukasti Jehová Diosar jachʼañchañatakiw ukham lurañasa. Mä angelajj perfectökasaw jachʼa jachʼa tukusin juchar purïna, uk janipun armañäniti (Ezequiel 28:17 uñjjattʼarakïta). Jiwasatakejj humilde chuymanïñajj jukʼamp chʼamäspawa. Ukhamäkchisa, ‘humilde chuymanïñampiw isthapisiñasa’. ¿Kunas ukatakejj yanaptʼistaspa?\n12 Biblia liyiñatakisa kuntï liyktan ukanakat lupʼiñatakisa, tiempo apstʼasiñasapuniwa (Deu. 17:18-20). Humilde chuymanïñatakejja, kuntï Jesusajj yatichkäna ukanakatwa lupʼiñasa, kunja humilde chuymanïnsa ukanakatsa lupʼiñasarakiwa (Mat. 20:28). Humilde jaqëtapatwa apostolonakan kayunakap jareqäna (Juan 13:12-17). Maysa toqetjja, espíritu santo churita sasaw Diosarojj sapa kuti mayisiñasaraki, ukaw jan jachʼa jachʼa tukuñatak yanaptʼistani (Gál. 6:3, 4; Fili. 2:3).\n13. ¿Kuna bendicionanaksa humilde chuymanïsajj katoqañäni?\n13 (Proverbios 22:4 liytʼañataki). Jehová Diosajja, servirinakapajj taqeni humilde chuymanïpjjaspa ukwa muni. Ukham chuymanïsajj walja bendicionanakwa katoqañäni. Sañäni, congregacionan chʼajjwañanak jan utjañapatakisa, tʼaqa tʼaqa jan sarnaqañatakis yanaptʼañäniwa. Jehová Diosas ‘wal khuyaptʼayasistani’. Apóstol Pedrojj akham sänwa: “Taqenisa maynit maynikam humilde chuymampi uñjasipjjam. Jachʼa jachʼa tukuñarojj Diosajj uñisiwa, humilde chuymaninakatjja jupajj wal khuyapayasi” sasa (1 Ped. 5:5).\n“LLAMPʼU CHUYMANÏÑAMPI, PACIENCIA CHUYMANÏÑAMPI” ISTHAPISIPJJAÑÄNI\n14. ¿Khititsa llampʼu chuymanïñatakisa paciencianïñatakis yateqassna?\n14 Jichhürunakanjja, llampʼu chuymaninakasa pacienciani jaqenakasa, ajjsaririt uñtʼatäpjjewa. Ukampis janiw ukhamäpkiti. Antisas taqe chʼamani Jehová Diosan yanaptʼataw maynejj ukham suma jaqer tukuspa. Jehová Diosajj llampʼu chuymaniwa wali paciencianirakiwa, Jupatwa ukham jaqëñatakejj yateqasiñasa (2 Ped. 3:9). Jupajja, Abrahanan jisktʼanakaparusa Lot chachan jisktʼanakaparus wali pacienciampiw angelanakap toqe qhanañchäna (Gén. 18:22-33; 19:18-21). Jan istʼasiri Israel markankir jaqenakarus 1.500 maranakaw wali pacienciampi aguantarakïna (Eze. 33:11).\n15. ¿Kunsa Jesusat yateqassna?\n15 Jesusajj wali ‘llampʼu chuymanïnwa’ (Mat. 11:29). Discipulonakapajj pantjasir jaqenakäpchïnsa, pacienciampiw uñjäna. Aka oraqenkaskäna ukhajja, religión pʼeqtʼirinakajj jan walinaksa jupat parlapchïnjja, ina chʼusatsa juchañchapkchïnjja, Jesusajj aguantänwa. Jiwañapkamaw llampʼu chuymampi, pacienciampi aguantawayi. Tʼaqesiñ lawan tʼaqesiskäna ukhajja, jiwayañ munapkäna ukanakar perdonañapatakiw Jehová Diosar mayïna, “kuntï lurapki ukjja janiw yatipkiti” sasa (Luc. 23:34). Jesusarojj tʼaqesiyapkchïnsa, pacienciampi llampʼu chuymampiw aguantäna. Jupajj wali yateqaskayapuniwa (1 Pedro 2:21-23 liytʼañataki).\n16. ¿Kunjamsa llampʼu chuymanïtassa paciencianïtassa uñachtʼaysna?\n16 Llampʼu chuymanïtassa paciencianïtassa, jaqe masisar perdonasaw uñachtʼaysna. Pablojj cristianonakar akham sänwa: “Jumanak taypin kuna quejasiñas utjchi ukhasa, maynit maynikam aguantasisipkakim, jumanakkamajj taqe chuyma perdonasipjjarakim. Kunjamtï Jehová Diosajj taqe chuyma perdonapktamjja, ukhamarak jumanakajj perdonasipjjam” sasa (Col. 3:13). Uka arunakarjam sarnaqañatakejja, llampʼu chuymanïñasawa paciencianïñasarakiwa. Ukhamatwa jilat kullakanakan mayachtʼatäpjjañapatak yanaptʼañäni.\n17. ¿Kunatsa llampʼu chuymanïñasa paciencianïñas wali wakiskirejja?\n17 Jehová Diosajja, “llampʼu chuymanïñampi, paciencia chuymanïñampi” isthapisipjjam sasaw ewjjtʼistu. Paraison jakasiñ munstanjja, ukham jaqëñatakiw chʼamachasiñasa (Mat. 5:5; Sant. 1:21). Ukhamtï lurañänejja, Jehová Diosaruw jachʼañchañäni, jaqe masisarus Biblian ewjjanakaparjam sarnaqapjjañapatakiw yanaptʼarakiñäni (Gál. 6:1; 2 Tim. 2:24, 25).\n18. ¿Kunjamsa munasiñajj jaqe masisar jan yaqhachañatak yanaptʼistaspa?\n18 Yateqaniwayktan ukham suma jaqëñatakejj munasirïñaw yanaptʼistani. Amuytʼañataki, discípulo Santiagojja, qamirinakaruk sum uñjapjjatapatwa jilatanakapar cheqañchäna. “Jaqe masimarojj juma kikparjam munasiñamawa” siski uka mayitwa pʼakintasipktajja sasaw säna. Ukjjarojj akham sarakïnwa: “Jumanakatï mayninakar jachʼañchapjjsta, yaqhanakarojj jiskʼachapjjaraksta ukhajja, juchwa lurasipktajja” sasa (Sant. 2:8, 9). Jaqe masisarutï munasstanjja, janiw jukʼa yatiñanïtapatsa, yaqha color jañchinïtap laykusa, pisin jakasirïtap laykusa jiskʼachañasäkiti, janirakiw khitirus yaqhachañasäkiti. Janiw munasirjam aleqak tukuñasäkiti, jan ukasti munasiñajj chuymasanwa utjañapa.\n19. ¿Kunatsa munasir jaqëñajj wali wakiskiri?\n19 “Munasir jaqejj paciencianiwa, khuyapayasiriwa [...], janiw wali wal tukurïkiti” (1 Cor. 13:4). Ukhamasti, Diosan Reinopat yatiyaskakiñatakejj pacienciani, suma chuymani, humilde chuymani ukhamäñasawa (Mat. 28:19). Ukham jaqëñaw congregacionan taqenimpi sum apasiñatak yanaptʼistani. Munasirïñatak taqeni chʼamachasiñäni ukhajja, congregacionajj jukʼampi mayachtʼatäniwa, Jehová Diosarus jachʼañcharakiñäniwa. Jaqenakas Diosan cheqa yatichäwinakapat yatjjatañ munapjjarakiniwa. Biblianjja ukatwa “machaq jaqëñampi” isthapisipjjam sasajj “taqe ukanakat sipansa munasiñamp isthapisipjjam, munasiñajj wali sum mayachthapi” sasin tukuyi (Col. 3:14).\n“AMUYUNAKAM MACHAQAR TUKUYASIPKAKIM”\n20. 1) ¿Kunsa taqenis jisktʼasiñasa? 2) ¿Kunatsa ukham jisktʼasiñasa? 3) ¿Kunsa taqenis suytanjja?\n20 Taqeniw akham jisktʼasiñasa: “¿Kunjamatsa nayra jakäwij wiñayatak apanukurista?” sasa. Jehová Diosaruw yanaptʼa mayiñasa. Jan wali amuyunak apanukuñatakisa, jan wali luräwinak apanukuñatakis chʼamachasiñasawa, ukhamatakwa Diosan Reinopar mantañäni (Gál. 5:19-21). Akham sasaw jisktʼasiñasaraki: “¿Diosatakjam sarnaqañatakejj sapürutjamat jan wali amuyunak apanukusktjja?” sasa. Pantjasirïtas laykojja, “machaq jaqëñampi” isthapisiñatakejj chʼamachasiskakiñasawa (Efe. 4:23, 24). Ukampis machaq jaqëñampi wiñayatak isthapitäjjañäni, taqenis perfectöjjañäni ukhajj sumaw jakasjjañäni.\n^ Párrafo 3 Biblia qellqaskäna uka tiemponjja, “escitanakajj” janiw kunjamtï jaqenakajj markanakan jakasipki ukham jakapjjerïkänti, ukatwa yaqhachatäpjjäna.\nDiosan sumankañapajja jaqejj amuyki ukat sipansa jukʼampiwa\nSARNAQÄWI Yantʼanak aguantirejj bendicionanak katoqe\nNayrajj kunjam jaqëkayätantï ukanak kunjamsa wiñayatak apanuksna\nMunasiña: munasir jaqëñajj wali wakiskiriwa\n¿KUNANAKAS IMATÄSKI? “¿Kunapachas yaqha jachʼa tantachäwejj utjani?”\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Agosto 2017\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Agosto 2017\nYATIYAÑATAKI (CONGREGACIONAN YATJJATAÑATAKI) Agosto 2017


Amuyasipjjapuniñäni | Taman yatjjatañataki\n“Janiw yatipktati kunürutejj Tatitojj jutkan ukjja” (MAT. 24:42).\n136, 129 QʼOCHUNAKA\n¿Kunatsa Supayan jarkʼatpachas amuyasiñasapuni?\n¿Kunatsa jan wali jaqenak taypin jakkasas amuyasiñasapuni?\n¿Kunatsa pantjasirïkstan ukas amuyasiñasapuni?\n1. Kuna tiemponakansa jakasktan jan ukajj kunanakas jiwas jakʼan pasaski ukanakat amuyañajja, ¿kunatsa wali wakiskirejja? (Aka janankir foto uñjjattʼam).\nJACHʼA tantachäwejj niya qalltañampïskiwa. Tantachäwi sarayiristi plataformar makatasajj ‘walik jutapjjtajja’ sasaw taqenir arunttʼaraki. Musicajj niya qalltañampëjjewa, qontʼasiñ horasäjjatapsa tantachasirinakajj yatipjjarakiwa. Jupanakajja, musicanaksa arstʼäwinaksa istʼañ wal munapjje. Ukampis jachʼa tantachäwi sarayirirusa, musicajj istʼaskäna ukarusa inas yaqhepajj jan istʼapkchïnti. Tantachäwi qalltatapjja janiw amuyapkänti. Ukhamasti yaqhepajj sarnaqasipkakïnwa mayninakampis parlasipkakïnwa. ¿Kunsa ukajj amuytʼayistu? Ukhamarakiw kuna tiemponakansa jakasktan, jan ukajj kunas niya pasañampïski ukanak jan amuyksna ukhajj pasaspa. Kunanakatï jutïr urunakan paskani ukanakat amuytʼasiñasatakiw ukajj yanaptʼistu. ¿Kuna toqetsa parlasktanjja?\n2. ¿Kunatsa Jesusajj ‘amuyasipjjapunim’ jan ukajj ‘suyapjjapunim’ sasin arkirinakapar sispachäna?\n2 ‘Akapachajj tukuskani uka urjja’ kunatsa wakichtʼata wali amuytʼasis suyapjjañapäna uka toqetwa Jesusajj arkirinakapar ewjjtʼäna. Jupajj akham sänwa: “Jumanakajj suyapjjam, amuyasipjjam, [Diosat mayisipjjarakim] janirakiw yatipktati kuna horasar puriniñapsa” sasa. Ukatsti walja kutiw akham säna: “Amuyasipjjapunim” sasa (Mat. 24:3; Marcos 13:32-37 liytʼañataki). Mateo qellqatarjamajja, Jesusajj uka toqet arkirinakapar amtayarakïnwa. Jupanakar akham sänwa: “Jumanakajj suyapjjapunim, janiw yatipktati kunürutejj Tatitojj jutkan ukjja” sasa. Ukatsti mayampiw säna: “Jumanakajj wakichtʼata suyapjjañamajja, Jaqen Yoqapasti jan amtat horasaruw jutani” sasa. Ukjjarojj saskakïnwa: “Jumanakajj suyapjjapunim, janiw yatipktati kuna horasatejj, jan ukajj kunürutejj jutkani [...] ukjja” sasa (Mat. 24:42-44; 25:13).\n3. ¿Kunatsa Jesusan arunakapar istʼtanjja?\n3 ¿Kunatsa Jehová Diosan Testigonakapajj Jesusan arunakapar istʼtanjja? Qhepa urunakankatassa jachʼa tʼaqhesïwi niya qalltañampïtapsa yattanwa, ukatwa Jesusan arunakapar istʼtanjja (Dan. 12:4; Mat. 24:21). Jehová Diosan markapajja, Jesusan arunakaparjamaw Reino toqet suma yatiyäwinak oraqpachan yatiyasipki. Ukatsti guerranakasa, usunakasa, oraq khatatinakasa, manqʼat jiwañanakasa walja cheqanakanwa istʼasiraki. Dios toqet kʼari yatichirinakasa, jiwayasiñanakasa, nuwasiñanakasa jukʼampiw jiljjattaskaraki, janipuniw kunapachas ukham uñjasirïkiti (Mat. 24:7, 11, 12, 14; Luc. 21:11). Jiwasajj Jesusan jutañapwa wal suyasktanjja, jupaw Awkipan taqe amtanakap phoqayani (Mar. 13:26, 27).\nUKA UROJJ JAKʼANKJJEWA\n4. 1) Armagedón jachʼa chʼajjwäwejj kunapachas apasini ukjja Jesusajj yatjjpachawa sasin ¿kunatsa sissna? 2) Jachʼa tʼaqhesïwejj kunapachas qalltani uk janis yatkstanjja, ¿kuna toqetsa jan pächasiñasäki?\n4 Mä jachʼa tantachäwir sartan ukhajja, kuna horas uka tantachäwejj qalltani uk yattanwa. Ukampis kunapachas jachʼa tʼaqhesïwejj qalltani uk janiw yatktanti. Jesusajj aka Oraqenkkäna ukhajja, akham sänwa: “Kuna horasäkanitejj jan ukajj kuna urükanitejj ukjja janiw khitis yatkiti, ni alajjpachankir angelanakasa ni Diosan Yoqapasa, jan ukasti Dios Awki sapakiw yati” sasa (Mat. 24:36). Niyakejjay Jesusajj Armagedón jachʼa chʼajjwäwin pʼeqtʼchinejja, kunapachas uka jachʼa nuwasïwejj apasini uk yatjjpachawa (Apo. 19:11-16). Ukampis jiwasajja, kunapachänisa kuna horasänisa ukjja janïraw yatktanti. Ukatwa wali amuytʼasis suyañasa. Kunapachas jachʼa tʼaqhesïwejj qalltani ukjja Jehová Diosajj yatjjewa, uka urojj sapürutjamaw jakʼachasisinki, ‘horasaparupuniw purinini’ (Habacuc 2:1-3 liytʼañataki). ¿Kunatsa ukhamäniw sistanjja?\n5. Jehová Diosajj kunjamsa arsutanakap horasaparupun phoqe uk mä uñachtʼäwimp qhanañchtʼma.\n5 Jehová Diosan arsutanakapajj horasaparupuniw phoqasi. Ukatakejj servirinakapar Egipto markat qhespiykäna uka toqet amuytʼañäni. Jehová Diosajj nisán 14, 1513 nayrïr pacha maranwa israelitanakar qhespiyäna. Qhepatjja, Moisés chachajj akham sasaw uka urut qellqäna: “Uka pusi pataka kimsa tunkani marajj phoqhaski uka uruwa Tatitun taqe ejercitopajj Egipto markat mistsuwayjjapjjäna” sasa (Éxo. 12:40-42). Uka ‘pusi pataka kimsa tunkani maranakajja’, nisán 14, 1943 nayrïr pacha maranwa kunapachatï Jehová Diosajj wawanakamaruw bendisï sasin siskäna ukhaw qalltäna (Gál. 3:17, 18). Mä qawqha tiempotsti, Jehová Diosajj akham sasaw Abraham chachar sarakïna: “Jichhajj yatiñamajj wakisiwa; wawanakamajj yaqha markanakanwa jakapjjani, ukansti esclavöpjjarakiniwa, pusi patak maranakaw ukanjja tʼaqhesiyatäpjjarakini” sasa (Gén. 15:13; Hech. 7:6). Uka pusi pataka maranakajja, 1913 nayrïr pacha maranwa, kunapachatï Ismaelajj Isaacar jan walinak luräna ukhaw phoqasiñ qalltäna. Ukatsti, Jehová Diosajj Egipto markat israelitanakar qhespiykäna ukhaw tukusirakïna (Gén. 21:8-10; Gál. 4:22-29). Jïsa, walja maranak nayraw Jehová Diosajj kunapachas markapar qhespiyani uk amtjjäna.\n6. Jehová Diosajj markapar qhespiyapuniniwa sasin ¿kunatsa sissna?\n6 Israelitanakajj Egiptot qhespiyatäpkäna ukhajja, Josué chachajj jupanak taypinkarakïnwa. Walja maranak qhepatjja, akham sasaw Josué chachajj israelitanakar amtayäna: “Muntwa jumanakan amtasiñanakama taqe chuymanakamampi, ukhamaraki taqe jakañanakamampiraki. Diosasti taqe suma arunakapwa jumanakampi phoqhe, kunjämtï jupajj arsüna ukhama. Janiw kuna arunakapas jan phoqhasisajj pasawaykiti” sasa (Jos. 23:2, 14). Jehová Diosajja, ‘jachʼa tʼaqhesïwin qhespiyapjjämawa, Paraisonsa wiñayaw jakasipjjäta’ sasaw servirinakapatakejj arsuwayi. Diosan uka arsutapajj phoqasipuniniwa, janipuniw uka toqet pächasiñasäkiti. Ukhamasti jiwasatï Paraison jakasiñ munstan ukajja, wakichtʼataw uka uru suyañasa.\nQHESPIYATÄÑATAKEJJ WAKICHTʼATAW SUYAÑASA\n7, 8. 1) Nayra tiemponakanjja, ¿kunsa marka uñjirejj lurañapäna, kunsa jupanakat yateqsna? 2) Marka uñjirinakajj ikjapjjäna ukhajja, ¿kunas pasäna? Uk mä uñachtʼäwimp qhanañchtʼma.\n7 Nayra tiemponakanjja, torre patjjat marka uñjirinakaw markanakan utjäna. Uka tiemponakanjja, niya taqe markanakaw perqanakamp muyuntatäna, Jerusalén markas ukham muyuntatarakïnwa. Marka uñjirinakajj uka perqa patjjanakanwa anqäjj uñjañatakejj sayapjjäna. Yaqhep uñjirinakasti, markan punkojj utjkäna ukanwa sayapjjarakïna. Jupanakajj urusa arumas janiw ikjapjjañapäkänti. Enemigonakajj markar jakʼachasinipjjäna ukhajja, markankirinakaruw yatiyapjjañapäna (Isa. 62:6). Wali amuyasis uñchʼukiñasa jan ikjañas qawqha wakiskirïnsa uk sum yatipjjäna. Jan ukham lurapjjaspäna ukhasti walja jaqenakaw jiwarapjjaspäna (Eze. 33:6).\n8 Judionakan sarnaqäwipat qellqkasajja, 70 maran kunjamsa romanonakajj Jerusalén markar mantapjjäna uka toqetwa Josefo chachajj qellqäna. Marka uñjirinakajj ukapachan ikjapjjataynawa. Ukhamatwa romano soldadonakajj markar mantapjjäna. Templor purisasti, ninampiw phichantapjjäna, Jerusalén marksti qʼalwa tʼunjapjjarakïna. Ukhamaw jachʼa tʼaqhesïwejj Judea markan tukusïna, jupanakajj janipuniw kunapachas ukhaman uñjasipkänti.\n9. ¿Kuna toqetsa walja jaqenakajj jan amuyasipki?\n9 Jichhürunakanjja, walja gobiernonakaw markanakapan qorpanakap soldadonakampi ukhamarak jichhak uñstki uka aparatonakampi vigilapjje. Uka gobiernonakajja, jan waltʼayir jaqenakarusa jan ukajj yaqha ukhamanaksa janiw markapar mantayapkiti, ukatakejj wali amuyumpiw uñjapjje. Ukampis uka markanak apnaqer gobiernonakajja, alajjpachan wali chʼamani yaqha gobierno utjatap janiw amuyapkiti. Uka gobiernojj Jesucriston apnaqatawa, ukhamasti niyaw akapachankir gobienonakarojj tukjani (Isa. 9:6, 7; 56:10; Dan. 2:44). Uka uru puriniñap walpun suytanjja, ukatsti wakichtʼataw suyañ munaraktanjja. Ukhamasti Biblian qellqatäki uka profecianakar istʼañäni, Jehová Diosarus jan jitheqtasa serviskakiñäni (Sal. 130:6).\n10, 11. 1) ¿Kuna toqetsa amuyasiñasa ukat kunatsa? 2) Biblian qellqatäki uka profecianakat jan sum amuyañatakejj Supayaw jaqenakan amuytʼanakap chʼamaktʼayi sasin ¿kunatsa sissna?\n10 Arum paqar jan ikita mä marka uñjirit amuytʼaskakiñäni. Arum paqar jan ikitapatjja, qhantatiru jan ikjañajj jupatak jukʼamp chʼamawa. Jiwasampejj niya ukhamarakiwa, qhepa urunakanwa jakasktanjja. Ukhamasti qhep qhepa urunakanjja ajay toqet jan ikjañajj jukʼamp chʼamäniwa, ikjsna ukhajj wali llakkañapunïspawa. Ajay toqen kunanakas ikjayistaspa uk jichhajj kimsa toqet uñjañäni.\n11 Supayaw jaqenakar engañji. Jupaw “akapacha apnaqerejj[a]”. Jesusajj jiwayatäkäna uka qhepatjja, kimsa kutiw arkirinakaparojj uka toqet amtayäna (Juan 12:31; 14:30; 16:11). Supayaw akapach apnaqe, ukatwa jaqenakajj Biblian qellqatäki uka profecianakat jan sum amuyapkiti. Uka profecianakaw akapachan tukusiñapajj wali jakʼankatap qhanañchistu (Sof. 1:14). Supayaw jaqenakan “amuytʼanakapjja chʼamaktʼayi”, ukajj qhanaw amuyasi (2 Cor. 4:3-6). ‘Akapachajj niyaw tukusini, Jesusaw alajjpachan apnaqjje’ sasin jaqenakar yatiytan ukhajja, janiw istʼañ munapkistuti. ‘Janiw uka toqet yatiñ munkti’ sasaw waljanejj sapjje.\n12. ¿Kunatsa Supayamp jan engañjayasiñasäki?\n12 Biblian qellqatäki uka profecianakatjja janis waljanejj istʼañ munapkchejja, janiw uk uñjasajj aynachtʼañasäkiti. Kunatsa ajay toqen jan ikjañasäki uk jiwasajj sum yattanjja. Apóstol Pablojj akham sasaw cristianonakar ewjjtʼäna: “Jumanakajj askiw yatipjjta, Tatitojj purininiwa kunürutejj jan suykañäni uküru, kunjämatejj mä lunthatajj arum jutki ukhama” sasa (1 Tesalonicenses 5:1-6 liytʼañataki). Jesusajj akham sasaw jiwasar ewjjtʼawayarakistu: “Ukhamarakiy jumanakajj wakichatäpjjamjja; Jaqen Yoqapasti kuna horasatï jan amuyasipkäta, ukkhaw jutani” sasa (Luc. 12:39, 40). Supayajja, niyaw jaqenakarojj ‘taqe kunas sumakïskiwa, janiw kunas paskaniti’ sasin amuyayani. Ukatsti akatjamatwa Jehová Diosan urupajj purini, uk uñjasasti jaqenakajj wal muspharapjjani. ¿Kunsa jiwasajj lurañäni? Uka urutak wakichtʼatäñ munstan ukhamarak jan engañjatäñ munstan ukhajja, ajay toqet janiw ikjañasäkiti, jan walinakatsa amuyasiñasarakiwa. Ukatakejja sapüruw Diosan Arup liyiñasa, kuntï liyktan uka toqenakatsa lupʼiñasaraki.\n13. ¿Akapachan amuyunakapajj kunjamtʼayis jaqenakarojja, ukat kunsa akapachankir jaqenakjam jan amuyañatakejj lurañasa?\n13 Jaqenakajj akapachan amuyunakapampiw apayasipjje. Jichhürunakanjja, Diosar uñtʼañajj janis wakiskaspa ukhamwa jaqenakajj amuyapjje (Mat. 5:3). Diosar uñtʼañatak tiempo apstʼasiñat sipansa, jupanakajj kunanakatï akapachan utjki ukanak jikjjatañatakiw wal chʼamachasipjje, tiempsa aptʼasipjjaraki (1 Juan 2:16). Thoqhoñanakasa yaqha ukham kusistʼañanakasa añchapuniwa, janipuniw kunapachas ukham utjirïkiti. Ukanak utjatapatwa jaqenakajj kusistʼañanakar chuym churapjje, kunanaktï lurañ munapki ukanaks lurapjjaraki (2 Tim. 3:4). Uka kusistʼäwinakaw kunatï jukʼamp wakiskirïki ukanakat tiempo aptʼasiyi, Jehová Diosamp sum apasiñajj kunja wakiskiris uksa janiw jaqenakajj amuyapkarakiti. Ukatwa Pablojj cristianonakar akham sasin ewjjtʼäna: ‘Ikit sartasiñ horasäjjewa. Jañchin munañanakap lurañjja jan lupʼipjjamti’ sasa (Rom. 13:11-14).\n14. ¿Kuna ewjjtʼanakas Lucas 21:34, 35 qellqatan jikjjatasi?\n14 Jiwasajj janiw akapachan amuyunakapampi apayasiñ munktanti, jan ukasti Diosan ajayupampiw yanaptʼayasiñ muntanjja. Jehová Diosajj qollan ajayupampiw kunas niy pasañampïski uk amuytʼañatak yanaptʼistu (1 Cor. 2:12).  Ukampis amuyasiñasawa. Kunanaktï sapür lurktan ukanakasa Diosar taqe chuym serviñatjja jarkʼistaspawa (Lucas 21:34, 35 liytʼañataki). Yaqhepajj inas akham sapjjchistaspa: ‘Akapachajj niyaw tukusjjani sasin amuyasajj jan amuytʼasirïpjjatamwa uñachtʼayapjjtajja’ sasa (2 Ped. 3:3-7). Ukampis uka arunak istʼasajj janiw aynachtʼañasäkiti, akapachajj niyaw tukusini uk sum yattanjja. Diosan ajayupamp yanaptʼayasiñ munstan ukajja, jan faltasisaw tantachäwinakar sarañasa.\n¿Ajay toqet jan ikjañatakejj chʼamachasisktanti? (11-16 tʼaqanak uñjjattʼäta).\n15. ¿Kunas Pedro, Santiago, Juan apostolonakarojj pasäna, ukat kunjamsa ukajj jiwasar pasarakistaspa?\n15 Pantjasirïtasatwa ajay toqet ikjañar pursna. Jesusajja, jaqenakan pantjasirïpjjatap sum yatïna. Jiwayatañapäkäna uka arumajj kunas pasäna uka toqet amuytʼañäni. Jesusajj jan pantjasir jaqëkchïnsa, Diosat jan jitheqtañatakejj Juparuw yanaptʼap oracionan mayisïna. ‘Nayajj Awkijar mayiskä ukhajja, janiw ikipjjätati’ sasaw Jesusajj Pedro, Santiago, Juan apostolonakapar säna. Ukampis apostolonakajja, jan ikjapjjañapajj kunja wakiskirïnsa uk janiw amuyapkänti. Qarjatäsinjja ikjapjjänwa. Jesusajj qarjataskarakchïnsa Awkipar mayisiñatakejj janiw ikjkänti. Apostolonakajj ukhamarakiw Diosar mayisipjjañapäna, ukampis janiw ukham lurapkänti (Mar. 14:32-41).\n16. Lucas 21:36 qellqatarjamajja, ¿kunas ‘jan ikjañatakejj’ yanaptʼistani?\n16 ¿Kunas ajay toqet jan ikjañatakisa, Jehová Diosan urup wakichtʼat suyañatakis yanaptʼistaspa? Kunatï cheqäki uk lurañ wal munañaw chuymasan utjañapa, ukampis janiw ukakïñapäkiti. Jiwayatäñapäkäna ukhat mä qawqha urunak nayrajja, ‘jan ikjañatakejj orapjjañamaw wakisi’ sasaw Jesusajj arkirinakapar ewjjtʼäna (Lucas 21:36 liytʼañataki). Aka qhepa urunakan ajay toqen jan ikjañatakejja, ukhamarakiw jiwasajj Jehová Diosar jan inaktʼas mayisiñasa (1 Ped. 4:7).\n17. ¿Kunjamsa akapachan tukusiñap urojj purinkani ukatakejj wakichtʼassna?\n17 Akapachan tukusiñapajj “jan amtat horasaruw jutani” sasaw Jesusajj säna (Mat. 24:44). Ukhamasti uka urjja wakichtʼataw suyañasa. Janiw Supayan apnaqat akapachankir jaqenakjam sarnaqañ horasäkiti. Akapachanjja janiw cheqpach kusisiñ jikjjatksnati. Jehová Diosasa Jesusasa, ajay toqen jan ikjañatakejj kunsa lurañasa uk Biblia toqew yatichistu. Ukhamasti, Biblian qellqatäki uka profecianakar istʼapjjañäni, uka profecianakajj kunjamsa phoqasiski uksa amuyapjjarakiñäni. Jehová Diosarus jakʼachasisipkakiñäni, Reinopsa jakäwisan nayrar uchasipkakiñäni. Ukhamtï lurañänejja, akapachan tukusiñap urojj purinkani ukhajj wakichtʼatäñäniwa (Apo. 22:20). Wakichtʼatäñäni ukhakiw Diosajj qhespiyistani.\n^  (14 tʼaqa) ¡Diosan Reinopajj apnaqjjewa! sat libron 21 yatichäw uñjjattʼäta.


1 Reyes 17 - Holy Bible [Aymara Bible 1997] - (1Rey 17)\nElías profetajj Tisbe sat chekanquirïnwa, Galaad sat orakena, jupasti Acab reyerojj sänwa: “Juramentompiw arsta Israelan Tatit Diosap laycu, qhitirutejj yupaychcta, aca maranacanjja janiw jallojj purcaniti, ni sullasa cunapachatï nayajj siscä ucqhacama” sasa.\nUcatsti Tatitojj Eliasarojj sänwa:\n“Acat sarjjam, inti jalsu tokeru, ucatsti Querit sat jawira thiyaru imantasinjjam, ucasti Jordán jawirata inti jalsu tokenquiwa.\nUcanwa jumajj uca umata umasiscäta, uqhamarus saractwa cuervo sat jamach'inacaru mank'a jumataqui apaniñapataqui” sasa.\nCuntï Tatitojj siscäna, ucwa Eliasajj luräna, ucatsti jupajj sarasinjja kheparjjänwa Querit sat jawiraru jacañataqui, Jordán jawirat inti jalsu tokena.\nCuervo sat jamach'inacawa t'ant'ampi aychampi aparapipjjerïna alwanacasa, jayp'unacasa. Umsti umänwa uca jawirata.\nUcampis mä kawkha urunacatjja uca jawirajj wañt'jjänwa, uca oraken jan jallojj puritap laycu.\n“Sartasim, ucatsti Sarepta marcaru saram, ucasti Sidón chekanquiwa, ucatjja ucanraqui jacañataqui khepararaquim. Nayajj sistwa ucan jaquiri mä ijma warmiru, mank'a jumar churañapataqui” sasa.\nEliasasti sartasisinjja Sarepta marcaruwa saräna. Marcaru mantañawjaru purisinjja Eliasajj uñjänwa mä ijma warmiru lawanaca apthapisisquiri. Ucatsti uca warmiru jawsasinjja sänwa: —Achict'assmawa, mä juc'a umamay umt'añataqui wajjt'ita —sasa.\nUca warmejj niyawa uma aptiri sarascäna, ucqharaquiw Eliasajj wastata jupar jawsäna: —Mä jisc'a t'ant'ampiy wajjt'ita —sasa.\nWarmisti ucjjarojj sänwa: —Nayajj juramentompiw arsta Tatit Diosam laycu, janiw khathit t'ant'ajj utjquituti. Uqhamarus mä jach'i jac'uquiw tinajana utjitu, uqhamarac chatojjan mä juc'a aceitequiraqui, jichhasti nayajj mä juc'a lawanacwa apthapisiscäyäta phayir sarañataqui nayan wawajjataqui, uqhamarac nayataqui. Ucwa mank't'asiwayapjjäjja, ucatjja jiwjjapjjäwa mank'atjama —sasa.\nIsraelan Tatit Diosapasti aqham siwa: ‘Janiw tucuscaniti tinajana jac'umajj utjqui ucajja, ni chatuman aceites utjqui ucasa, cunürutejj Tatitojj aca orakeru jallu puriycani ucürcama’ sasa.\nIjma warmisti sarasinjja luränwa cuntï Eliasajj siscäna uca. Jupasa, wawapas, uqhamarac Eliasas mank'añanïpjjänwa walja urunacataqui.\nJaniw tinajänccäna uca jac'ojja tucuscänti, ni chatuncqui uca aceitesa, cuntï Tatitojj siscäna Elías toke uqhamapunïnwa.\nUcat mä kawkha tiemporusti ijma warmin wawapawa usunt'jjäna, ucatjja sintipuni usuntjjasinjja jiwjjänwa.\nUcatsti ijma warmejj Eliasarojj sänwa: —¿Cuna lurañajjasa jumampejj utjitu, Diosanquir jake? ¿Jumajj juchanacajja amtayiriti juttajja, ucatjja wawajjaru jiwayiriraqui? —sasa.\n—Ucat Eliasajj sänwa —wawama nayar churita —sasa. Ijma warmin jarphipata apakasinjja, cawquïr utapantï korpachatäcäna ucar apcatasawa iquiñaparu iquintayäna.\nUcatjja Tatituruwa jach'at mayïna, aqham sasa: “Nayan Tatit Diosajja, ¿jumajja aca ijmarojja llaquisiyätati wawapa jiwayasinjja, nayajj utapana korpachatäcasinjja?” sasa.\nUcspachaw quimsa cuti wawaru khomthapïna, ucatsti Tatituruw jach'at mayïna: “Nayan Tatit Diosajja, ¡achict'assmawa aca wawaru jacañapa cutt'ayjjañama!” sasa.\nTatitusti Eliasana achict'asitaparojj ist'änwa, ucatjja wawajja jactjjänwa.\nEliasajj ucspachawa wawaru apjjarusinjja utapata mankhëjja utaru apakasinjja, taycaparu catuyjjäna, aqham sasa: —¡Uñjam, wawamajj jactjjewa! —sasa.\nWarmisti juparojj sänwa: —Jichhacuchawa yattjja jumajj chekpachansa Diosan jakepätama, uqhamarac cuntï siscta ucajja Diosan cheka arunacapätaparaqui —sasa.